title: Iron Maiden (albumi)

text: Steve Harris kirjoitti yksin albumille viisi kappaletta, minkä lisäksi Harris ja Di'Anno kirjoittivat yhdessä kaksi kappaletta ja kitaristi Dave Murray yhden. Kaikki kappaleet hioutuivat lopulliseen muotoonsa yhtyeen esiintyessä klubeissa ja pubeissa. Iron Maiden oli soittanut lukuisia kertoja pubeissa ja muokannut niissä musiikkinsa "kiistattoman vetovoimaiseksi." Kappaleet "Iron Maiden" ja "Prowler" julkaistiin ennen albumin julkaisua yhtyeen EP:llä "The Soundhouse Tapes". Albumin miksasi Martin Levan ja tuotti Will Malone. Albumi äänitettiin Kingsway Studiosilla Lontoossa nopeasti helmikuussa 1980. Albumia on pidetty punk-tyylisenä.


title: Iron Maiden (albumi)

text: Iron Maidenin esikoisalbumi on ainoa, jolla soittaa kitaristi Dennis Stratton. Albumin tuottanutta Will Malonea on kritisoitu liian ohuesta kitarasoundista, jota muun muassa Steve Harris on myöhemmin pitänyt albumin heikkoutena.


title: Iron Maiden (albumi)

text: Yhtye teki laajan kiertueen kotimaassaan Englannissa ja esiintyi lämmittelijänä Kissin "Unmasked Tour" -kiertueen Euroopan-osuuksilla ja Judas Priestin "British Steel" -kiertueella. Suomeen Iron Maiden tuli ensimmäistä kertaa Ouluun, missä se teki pistokeikan Kuusrock-festivaalin pääesiintyjänä menestyksekkään Englannin kiertueensa jälkeen. Kuusrock oli yhtyeen ensimmäinen konsertti Skandinaviassa. Yleisö piti yhtyeestä, mutta kriitikot eivät. Erään arvostelun mukaan "puoliraaka heavyjyrääminen" tuotti pettymyksen, ja "Soundi"-lehden arvostelussa puhuttiin "pöhöttyneistä dinosauruksista" ja musiikista, jonka "täydellinen passiivisuus saa turruksiin." Yhtyeen kitaristi Dave Murray kadotti ainoan kitaransa Kuusrockissa.


title: Iron Maiden (albumi)

text: Levy-yhtiö EMI julkaisi "Iron Maidenin" 14. huhtikuuta 1980, ja se sijoittui Britannian listoilla neljänneksi. Albumin julkaisua edeltävänä iltana yhtye soitti "Metal for Muthas" -konsertin Grimsyn Central Hallissa. Yhtyeen jäsenet saivat kuulla albumin listasijoituksesta, kun he istuivat pubissa ja EMI:n työntekijä tuli kertomaan asiasta. He eivät olleet voineet aavistaakaan, että levy nousisi niin korkealle. Seuraavalla viikolla sijoitus tosin laski 17:nnen sijan tienoille. Albumi pysyi listoilla vielä kuukauden, minä aikana sitä myytiin noin 60 000 kappaletta, hopealevyn verran.


title: Iron Maiden (albumi)

text: Albumi julkaistiin jonkin ajan kuluttua Yhdysvalloissa, missä julkaisijana oli aluksi Harvest/Capitol Records ja myöhemmin Sanctuary Records/Columbia Records. Yhdysvaltalainen versio sisälsi kappaleen "Sanctuary", joka julkaistiin Britanniassa vain singlenä. Kun Iron Maidenin albumit julkaistiin uudestaan vuonna 1998, "Sanctuary" lisättiin albumin kappalelistaan.


title: Iron Maiden (albumi)

text: Steve Harrisin säveltämä "Prowler" kertoo itsensäpaljastajasta, joka kiertelee ympäri kaupunkia. Harrisin, Di'Annon ja Murrayn säveltämä "Sanctuary" käsittelee lainsuojatonta, joka hakee suojapaikaa. Laulaja Paul Di'Anno esitteli kappaleen syksyllä 2003 Jyväskylän Lutakossa ja sanoi, että olisi halunnut siitä enemmän punkahtavan. "Remember Tomorrow" -kappaleen on säveltänyt Harris ja sanoittanut Di'Anno. Di'Annon mukaan kappaletta on inspiroinut hänen isoisänsä, jonka kerrotaan olleen taistelulentäjä.


title: Iron Maiden (albumi)

text: Kappaleen "Running Free" ovat kirjoittaneet Harris ja Di'Anno, ja se kertoo nuoresta pojasta, joka on joutunut tekemisin virkavallan kanssa. Harrisin säveltämä "Phantom of the Opera" perustuu ranskalaisen kirjailijan Gaston Leroux'n vuonna 1910 kirjoittamaan romaaniin. Harrisin tekemä "Transylvania" viittaa Transilvanian alueeseen, jonne kirjailija Bram Stoker sijoitti luomansa fiktiivisen vampyyrin, kreivi Draculan. "Strange World" on Harrisin säveltämä hidas kappale, jonka on tulkittu kertovan siitä, miten Harris oli tuntenut jääneensä elämän ja kuoleman tai toden ja epätoden väliseen tilaan. Kitaristi Dave Murray sävelsi "Charlotte the Harlot" -kappaleen, joka kertoo lontoolaisesta prostituoidusta tai tämän poikaystävästä. Albumin viimeinen kappale on Harrisin säveltämä "Iron Maiden", jonka yhtye soittaa edelleenkin jokaisessa konsertissaan. Se kertoo Britannian konservatiivisen puolueen johtajasta Margaret Thatcherista, josta tuli Ison-Britannian pääministeri 70-luvun lopulla.


title: Iron Maiden (albumi)

text: Iron Maiden -albumin kansikuvan piirsi silloin vasta 16-vuotias Derek Riggs, joka on tehnyt kannen useimpiin muihinkin Iron Maidenin levyihin. "Kerrang!"-lehden silloinen päätoimittaja Jerry Eving on kertonut ostaneensa albumin ja jääneensä bussissa tuijottamaan Eddie the Head -hahmoa levyn kannessa. Lehtitoimittaja Garry Bushllilla oli tapana huijata ihmisiä väittämällä, että kannessa esiintyvä Eddie olisi syntynyt Neal Kayn valokuvan inspiroimana.


title: Iron Maiden (albumi)

text: "Iron Maiden" -albumi sai jo ilmestyessään hyvää palautetta. Esimerkiksi "Sounds"-lehden Geoff Barton kommentoi: "80-luvun heavy metalin häikäisevä nopeus ja hillitön rajuus saa useimmat 60- ja 70-luvun keinotekoiset heavy rock -kappaleet kuulostamaan veltoilta ja synkiltä itkuvirsiltä. Hakaneulan ja hippihousujen sekoitus? Monellakin tapaa, kyllä!" Malcolm Dome "Record Mirrorista" antoi albumille täydet viisi tähteä ja sanoi sen "täyttävän kaikki odotukset" ja olevan 80-luvun virstanpylväs.


title: Iron Maiden (albumi)

text: "Korroosion" arvostelijan Aki Nuopposen mielestä albumi oli "kohtalaisen napakka avaus maittavalle uralle, mutta ei albumi ole todellakaan virheetön metallijumalien mestariteos, vaan se kärsii ihan samanlaisista ongelmista kuin todella monen muunkin yhtyeen esikoisteos". Allmusicin arvostelussa albumin sanotaan olevan klassikkodebyytti. Myös laulaja Paul Di'Annon mielestä albumi oli paras, jonka hän on tehnyt Iron Maidenin kanssa.


title: Iron Maiden (albumi)

text: Albumi on päässyt kirjaan "1001 Albums You Must Hear Before You Die", ja Metal-Rules.com on nimennyt sen 40. parhaaksi heavy metal -albumiksi kautta aikojen. Albumin kappaleista "Prowler", "Remember Tomorrow", "Running Free" ja "Iron Maiden" tehtiin cover-versiot tribuuttialbumille "Maiden Heaven: A Tribute to Iron Maiden" vuonna 2008. Radio Rockin "100 Parasta Rock -albumia" -listalla albumi sijoittui sijalle 48.


title: Iron Maiden (albumi)

text:
Kappale "Running Free" julkaistiin albumin ensimmäisenä singlenä 23. helmikuuta 1980 ja sijoittui sijalle 34. Britannian singlelistalla. Yhtye esitti kappaleen myös Britanniassa "Top Of The Pops" -tv-ohjelmassa.
Seuraava single "Sanctuary" julkaistiin 7. kesäkuuta 1980 ja se sijoittui sijalle 29.


title: Halldór Laxness

text: Halldór Kiljan Laxness (, alun perin Halldór Guðjónsson, 23. huhtikuuta 1902 Reykjavik – 8. helmikuuta 1998 Mosfellsbær) oli islantilainen kirjailija. Hänen tuotantoonsa kuuluu 51 romaania, runoutta, artikkeleita, näytelmiä, matkakertomuksia, novelleja ja esseitä. Laxness sai Nobelin kirjallisuuspalkinnon 1955.


title: Halldór Laxness

text: Halldór Laxness on kansainvälisesti tunnetuin islantilainen kirjailija. Suurissa romaaneissaan "Salka Valka" (1931–32), "Läpi harmaan kiven" (1934–35) ja "Maan valo" (1938–40) Laxness kuvaa eritoten heikkoja ja sorrettuja ja heidän taisteluaan itsenäisyytensä puolesta. Tuotannon olennaisia osia ovat runollisuus ja ironian sävyttämä huumori.


title: Halldór Laxness

text: Halldór Laxness syntyi vuonna 1902 Reykjavikissa. Vuonna 1905 hänen vanhempansa muuttivat maatilalle Mosfellin pitäjään. Lapsena Laxness kuuli paljon islantilaista suullista kirjallisuutta. Hän alkoi kirjoittaa omia tarinoita seitsemänvuotiaana. Ensimmäisen lehtiartikkelinsa hän julkaisi 14-vuotiaana.


title: Halldór Laxness

text: Laxness julkaisi esikoiskirjansa, suppean romaanin "Barn náttúrunnar" (”Luonnon lapsia”) 17-vuotiaana 1919. Siinä on nähty vaikutteita muusta pohjoismaisesta kirjallisuudesta, kuten Björnstjerne Björnsonilta, Knut Hamsunilta ja Selma Lagerlöfiltä. Myöhemmin Laxnessin vaikuttajiksi on mainittu muun muassa August Strindberg, Theodore Dreiser, Ernest Hemingway ja Marcel Proust.


title: Halldór Laxness

text: Laxness meni vuonna 1922 luxemburgilaiseen luostariin ja kääntyi katolilaiseksi. Hän otti itselleen toisen etunimen Kiljan irlantilaisen pyhimyksen mukaan ja sukunimen Laxness lapsuuden asuinpaikkansa mukaan. Laxness opiskeli teologiaa, kirjallisuutta ja kieliä ja kirjoitti runsaasti. Hän kuvasi uskonnollisia tuntojaan kokoelmassa "Undir Helgahnúk" (”Pyhän vuoren juurella”, 1924). Uskonnolliset kokemukset näkyvät myös romaanissa "Vefarinn mikli frá Kasmír" (”Kashmirin suuri kutoja”, 1927)


title: Halldór Laxness

text: Laxness irrottautui kuitenkin pian uskonnosta. Oleskeltuaan kahden vuoden ajan (1927–1929) Yhdysvalloissa hän alkoi taipua sosialismiin päin. Laxness yritti luoda käsikirjoittajan uraa Hollywoodissa ja ystävystyi kirjailija Upton Sinclairin kanssa. Kokemus suuren laman alusta vahvisti hänen myötätuntoaan köyhiä kohtaan. Hän kirjoitti joukon satiirisia esseitä, jotka ilmestyivät 1929 kokoelmana "Alþýðubókin" (”Kansan kirja”, 1929) Vuonna 1930 Laxness avioitui ja asettui asumaan Reykjavikiin.


title: Halldór Laxness

text: Laxness ryhtyi tuotannossaan kuvaamaan synnyinmaansa kansaa ja elämänoloja. Laxnessin ensimmäinen suuri romaani "Salka Valka" (1931 ja 1932) on kertomus nuoresta tytöstä köyhässä kalastajakylässä. Toinen suuri romaani "Läpi harmaan kiven" (1934–35) kuvaa vaatimattoman talonpojan taistelua itsenäisyytensä puolesta luonnonvoimia ja yhteisöä vastaan. Laxnessin kolmas päätyö, romaani "Maan valo" (1938–40) kuvaa köyhää, kauneudesta haaveilevaa kansanrunoilijaa sekä runollisesti että ironisesti. 1700-luvulle sijoittuva "Islannin kello" (1943–46) kuvaa islantilaisten lannistumattomuutta vaikeana aikana.


title: Halldór Laxness

text: Pieni romaani "Atomiasema" (1948) arvostelee Natoon liittynyttä Islantia itsenäisyyden menettämisestä. Rohkeasti tyylittelevän teoksen satiiri kohdistuu myös poliittiseen ja porvarillisen kulissin takaiseen korruptioon. "Laulu sankareista" (1952) sijoittuu kirjailijan rakastamien vanhojen saagojen aikakaudelle, mutta arvostelee myös oman aikansa sotaisuutta. Teos päättää Laxnessin toisen luomiskauden, jolle on ominaista vahva yhteiskunnallinen näkemys.


title: Halldór Laxness

text: Laxness sai Nobelin kirjallisuudenpalkinnon 1955. Seuraavissa teoksissaan hän siirtyi yhteiskunnallisista ongelmista yksilöiden ongelmiin sekä nykyisyyden kuvaamiseen suhteessa menneisyyteen. "Lapsuuden maisema" ("Brekkukotsannáll)" (1957) kuvaa nostalgisesti elämää vuosisadan alussa. Se ja "Kivinen paratiisi" (1960) ovat entistä sisäänpäinkääntyneempiä ja runollisempia romaaneja. Muistelmateoksessa "Tunnustan maata" (1964) kirjailija ottaa etäisyyttä kaikenlaisiin aatteisiin. Laxnessin ajattelussa korostuivat väkivallattomuus ja epäluulo hallituksia ja ideologioita kohtaan.. Modernistiset "Jäätikön jumalat" (1968) ja "Pitäjänkertomus" (1970) kuvaavat Laxnessin näkemystä Islannista lumottuna maailmana. Esseeromaani "Laulu luojan antimista" (1972) satirisoi äkkirikastuneita sillipohattoja.


title: Halldór Laxness

text: Laxness kuoli Reykjavikissa 1998 sairastettuaan kymmenen vuotta Alzheimerin tautia.


title: Halldór Laxness

text: Elokuvaohjaaja Guðný Halldórsdóttir (s. 1954) on Laxnessin tytär.


title: Kärpästen herra

text: Kärpästen herra on Nobelin kirjallisuuspalkinnon saajan William Goldingin romaani vuodelta 1954. Teos julkaistiin Suomessa vuonna 1960. Se kertoo englantilaisista koulupojista, jotka muuttuvat vähitellen villi-ihmisiksi asuessaan keskenään autiolla saarella lentokoneonnettomuuden jälkeen.


title: Kärpästen herra

text: Ilmestyessään Goldingin esikoisteos ei ollut suurikaan menestys. Kirjan ensipainos Yhdysvalloissa oli vain 3 000 kappaletta. Nykyisin se kuuluu kirjallisuuden opintoihin useissa yliopistoissa ja kouluissa, ja sitä käytetään jopa johtamispsykologian opetuksessa. Romaani on vertauskuvallinen. Kirjan nimi viittaa Saatanan toiseen nimeen Belsebubiin, jonka hepreankielinen muoto kääntyy sanoiksi Kärpästen herra.


title: Kärpästen herra

text: Teoksesta on tehty kaksi elokuvaa. Ensimmäinen on Peter Brookin ohjaama mustavalkoelokuva "Kärpästen herra" vuodelta 1963, ja se noudattaa hyvin tarkasti romaanin juonta. Vuonna 1990 valmistunut elokuva "Kärpästen herra" sen sijaan eroaa alkuperäisen romaanin juonesta melko paljon. Elokuussa 2017 tuli julki suunniteltu uusi versio elokuvasta, jossa poikajoukon sijasta haaksirikkoutuneet ovatkin tyttöjä. Elokuvan ohjaavat Scott McGehee ja David Siegel.


title: Kärpästen herra

text: Isobritannialainen heavy metal -yhtye Iron Maiden on tehnyt romaaniin pohjautuvan kappaleen nimeltään ”Lord Of The Flies”. Se julkaistiin lokakuussa 1995 albumilla "The X Factor" ja myöhemmin singlenä helmikuussa 1996.


title: Kärpästen herra

text: Joukko englantilaisia poikia päätyy autiolle saarelle lentokoneen murskauduttua. Maailmassa on sota ja ydinsodastakin huhutaan. Aluksi kirjassa esitellään vain kaksi poikaa: urheilullinen Ralph ja paksu, silmälasipäinen Possu, jotka torvisimpukkaan puhaltamalla kutsuvat muut pojat luokseen. Koska saarella on ainoastaan nuoria poikia eikä lainkaan aikuisia, äänestävät he johtajan. Ralphin lisäksi Jack-niminen poika havittelee valtaa, mutta häviää äänestyksen Ralphille. Tarinan alkupuoli on vielä silkkaa hauskanpitoa kiltin, demokraattisen ja järkevän Ralphin johdolla. Jack nimitetään metsästäjien päälliköksi, mikä pitää tämän osin tyytyväisenä. Poikajoukko sytyttää saaren huipulle merkkitulen pelastumisen toivossa.


title: Kärpästen herra

text: Kirjan edetessä poikien sivistys alkaa kuitenkin rapistua. Aluksi niin turvallinen saari kätkee pian metsiinsä pedon, jonka todenperäisyydestä riidellään kiivaasti. Jack ei tyydy asemaansa Ralphin alaisena, vaan alkaa kapinoida tämän valtaa vastaan. Pojat hajaantuvat lopulta kahdeksi erilliseksi heimoksi. Jack saa houkuteltua poikia heimoonsa tarjoamalla aluksi maukasta lihaa, juhlia ja metsästystä, mutta lopulta hänen valtansa perustuu pelkoon ja väkivaltaan, jopa kidutukseen. He jättävät pelkäämälleen ”Pedolle” uhrilahjoja, maalaavat kasvonsa pelottavin kuvioin ja alkavat muistuttaa monin tavoin villi-ihmisiä. Kirjassa kuvataan, kuinka poikien järki alkaa rakoilla ja mieli yksinkertaistua eläimellisemmäksi. Valtataistelun raaistuessa jopa kaksi pojista kuolee.


title: Port Arthur (täsmennyssivu)

text: Port Arthur tarkoittaa seuraavia maantieteellisiä paikkoja:


title: Robert Ettinger

text: Robert Chester Wilson Ettinger (4. joulukuuta 1918 – 23. heinäkuuta 2011) tunnettiin kryoniikan "isänä" sekä Cryonics Instituten ja Immortalist Societyn perustajana. Hän, hänen ensimmäinen ja toinen vaimonsa sekä hänen äitinsä ovat kryosäilytyksessä.


title: Mikko Lindström

text: Mikko Viljami ”Linde” Lindström, s. 12. elokuuta 1976 Klaukkala) on suomalainen muusikko, joka tunnetaan HIM- ja Daniel Lioneye -yhtyeiden kitaristina. Lindström on soittanut kaikilla HIMin kahdeksalla studioalbumilla ja työstää Daniel Lioneye -projektinsa kolmatta.


title: Mikko Lindström

text: HIMin riveissä Lindström on osallistunut suomalaisen musiikkihistorian tekemiseen useita kertoja, joista merkittävin on vuoden 2005 "Dark Light" -albumin kultalevy yhdysvalloissa.


title: Mikko Lindström

text: Myös Daniel Lioneye -yhtyeen kappale ”The King of Rock’n Roll” on "Viva La Bam" -televisio-ohjelman tunnusmusiikkina ja maailman kolmanneksi toistetuin suomalainen musiikkiäänite.


title: Mikko Lindström

text: Hän on myös englantilaisen vahvistinmerkin, Laney Amplificationin endorser.


title: Mikko Lindström

text: Lindström lyöttäytyi yhteen appensa Tony Iommin ja Ian Gillanin kanssa WhoCares-nimiseen musiikilliseen projektiin. Mukana ovat myös Jason Newsted ja Nicko McBrain. Projektin ensimmäinen single ”Out of my Mind” ilmestyi 6. toukokuuta 2011.


title: Mikko Lindström

text: Lindström on maininnut ihailevansa erittäin paljon Jimi Hendrixiä, joka on vaikuttanut hänen soundiinsa ja soittotyyliinsä runsaasti. Hän myös ihailee muun muassa Steve Vaita, John Lee Hookeria, Devin Townsendia ja Tony Iommia. Hän on sanonut suurimman sankarinsa olevan Iggy Pop.


title: Mikko Lindström

text: Mikko Lindströmin ex-puoliso on keväällä 2007 debyyttilevynsä julkaissut laulaja Manna ja heillä on yhteinen tytär Olivia. Vuosina 2010–2013 Lindström oli kihloissa Tony Iommin tyttären Toni-Marie Iommin kanssa. Hän ja Toni-Marie asuivat yhdessä viisi vuotta Kirkkonummella.


title: Géza Szilvay

text: Géza Szilvay (s. 13. syyskuuta 1943 Budapest, Unkari) on unkarilaissyntyinen viulunsoitonopettaja ja suomalainen musiikkivaikuttaja. Hän on entinen Itä-Helsingin musiikkiopiston rehtori ja Kuhmon Prima Nota -kurssin pääkouluttaja.


title: Géza Szilvay

text: Géza Szilvay opiskeli Budapestissa musiikkia ja musiikkipedagogiikkaa sekä valtio-oppia ja oikeustiedettä. Hän on opettanut Itä-Helsingin musiikkiopistossa vuodesta 1971 ja toiminut opiston rehtorina vuodesta 1984 lähtien. Szilvay tuli suuren yleisön tuntemaksi 1970-luvulla tv-sarjasta "Viuluviikarit musiikkimaassa", jossa sovellettiin unkarilaista musiikkipedagogiikkaa suomalaisiin lapsiin. Unkarilaisen Zoltán Kodályn periaatteiden pohjalta Géza ja hänen vanhempi veljensä Csaba Szilvay ovat kehittäneet kansainvälisesti menestyneen värikieli-menetelmän (Colourstrings), jota käytetään Helsingin Lapsi- ja Juniorijousten kasvatuksessa sekä myös muissa oppilaitoksissa ympäri maailman. Juniorijousten jäsenet soittivat vuorollaan viulun ”lintukielellä, äitikielellä, isäkielellä ja karhukielellä” eri väreillä merkityistä nuoteista. Silloisista Colourstrings-lapsista musiikkimaailman tähdiksi ovat nousseet muiden muassa Réka Szilvay, Pekka Kuusisto ja Linda Lampenius.


title: Géza Szilvay

text: Veljeksille on myönnetty Suomen Leijonan ritarikunnan kunniamerkki 1981, Suomen Valtion kulttuuripalkinto 1983, Unkarin valtion kunniamerkki 1990, Helsingin kaupungin kulttuuripalkinto 1995, Pro Musica -palkinto 1999 ja Kansainvälinen Kodály-palkinto 2007.


title: Géza Szilvay

text: Szilvay esiintyi yhdessä Lapsijousten kanssa NBC:n joulushow'ssa, jota isännöi Andy Williams. Jakso kuvattiin Suomessa 1980-luvulla.


title: Géza Szilvay

text: Szilvaylle myönnettiin professorin arvonimi vuonna 2009.


title: Ozric Tentacles

text: Ozric Tentacles, Ozricit (), on vuonna 1983 perustettu englantilainen, Somersetista kotoisin oleva instrumentaalista psykedeelis–progressiivista rockia soittava yhtye. Sen musiikissa ovat tyypillisesti yhdistyneet leikkisä kitarointi, elektroninen, usein tanssahtava musiikki tai vaihtoehtoisesti rauhallinen ambient sekä erilaiset etniset vaikutteet. Live-esiintyjänä sitä on pidetty värikkäänä. Yhtye on tehnyt yli 20 albumia ja myynyt maailmanlaajuisesti noin miljoona äänitettä, vaikka se ei ole koskaan ollut minkään suuren levy-yhtiön palkkalistoilla.


title: Ozric Tentacles

text: Ozric Tentacles on historiansa aikana kokenut useita miehistönvaihdoksia. Alkuperäisestä kokoonpanosta on vuonna 2007 jäljellä vain johtohahmo, kitaristi-kosketinsoittaja Ed Wynne. Yhtyeen entisiä jäseniä soittaa nykyään muun muassa sellaisissa yhtyeissä kuin Eat Static, Dream Machine ja Nodens Ictus.


title: Ozric Tentacles

text: Ozric Tentaclesin musiikki on psykedeelinen sekoitus intensiivisiä bassorytmejä, erilaisia äänitehosteita sekä tanssittavaa kitara- ja kosketinsaundia. Yhtyeen musiikissa on vaikutteita muun muassa Gongilta ja Steve Hillagelta. Monet yhtyeen kappaleista ovat epätavallisissa tahtilajeissa ja/tai epätavallisissa itämaistyylisissä moodeissa. Sen lisäksi niissä on usein monimutkaisia sovituksia, joissa tahtilajeja, sävellajeja sekä tempoa vaihdetaan säännöllisesti kappaleen aikana. Toisaalta yhtyeen musiikissa on myös suoraviivaisempia funk-tyylisiä hetkiä. Lisäksi Ozriceilla on useita vahvasti dub- ja ambient-vaikutteisia kappaleita, jotka tasapainottavat muuten usein niin nopeatempoista ja intensiivistä materiaalia.


title: Ozric Tentacles

text: Musiikkiin sekoitetaan paljon elektronisia elementtejä, muun muassa tiheästi kerrostettua psytrance- ja teknovaikutteista syntetisaattorisaundia, padeja, bassorytmejä syntetisaattoreilta, ääniefektejä sekä ohjelmoituja rumpubiittejä. Yhtyeen käyttämä soitinvalikoima on laaja, sisältäen muun muassa erilaisia kitaroita, huiluja ja ksylofoneja. Lisäksi musiikissa käytetään usein esimerkiksi digitaalisesti muokattuja ihmisääniä.


title: Kaarasjoki

text: Kaarasjoki (, ) on pinta-alaltaan Norjan toiseksi suurin kunta Ruijan eli Finnmarkin sisämaassa. Kunnan asukkaista noin 80 % on saamenkielisiä. Kaarasjoella sijaitsee Norjan "Sámediggi" eli saamelaiskäräjien keskuspaikka. Paikkakunnalla mitattiin 1. tammikuuta 1886 Norjan alin lämpötila −51,4 °C.


title: Kaarasjoki

text: Kaarasjoen kunta rajoittuu pohjoisessa Porsangin kuntaan, koillisessa Tenon kuntaan, idässä Suomen Utsjoen kuntaan, kaakossa Suomen Inarin kuntaan, etelässä ja lännessä Koutokeinon kuntaan, sekä luoteessa Alattion kuntaan.


title: Kaarasjoki

text: Tammikuussa 2013 tehdyn väestönlaskennan mukaan Kaarasjoen kunnassa oli 2 721 asukasta.


title: Kraan

text: Kraan on saksalainen vuonna 1970 perustettu krautrock/fuusiojazzyhtye. Yhtye oli aktiivisimmillaan 1970- ja 1980-luvulla, ja teki eräänlaisen comebackin vuonna 2000 kymmenen vuoden hiljaiselon jälkeen.


title: Öölanti

text: Öölanti () on saari Ruotsissa Smålandin rannikolla ja yksi Ruotsin maakunnista. Se sijaitsee Etelä-Ruotsissa Götanmaan pääalueella. Öölannin pinta-ala on 1 341,6 km². Vuoden 2011 lopussa maakunnassa oli 24 760 asukasta, joten väestötiheys oli 18,5 asukasta neliökilometriä kohti.


title: Öölanti

text: Öölanti on Ruotsin toiseksi suurin saari Gotlannin jälkeen, ja sijaitsee etelämpänä ja lähempänä rannikkoa kuin Gotlanti. Öölantiin on päässyt vuodesta 1972 alkaen autolla 6,07 kilometriä pitkää Öölannin siltaa pitkin Kalmarista.


title: Öölanti

text: Öölannin tärkeimpiä elinkeinoja ovat kalastus, lampaankasvatus, kalkkikivenlouhinta ja matkailu. Saaren ainoa kaupunki on Borgholm.


title: Öölanti

text: Öölanti on pitkä, kapea ja alava saari Ruotsin kaakkoisrannikolla. Se on 137 kilometriä pitkä ja leveimmillään 16 kilometriä leveä. Saaren korkein kohta on Högsrum (55 metriä) ja suurin järvi Möckelmossen.


title: Öölanti

text: Öölannissa on kuninkaallisen perheen kesäpalatsi Solliden sekä useita arkeologisia nähtävyyksiä, kuten kivikautinen kylä. Matkailijat tulevat saarelle usein kauniin sään, kukkean luonnon (etenkin muuttolintujen ja kämmeköiden) tai muinaismuistojen perässä. Öölannissa on myös eläinpuisto. Alun perin 2 000 tuulimyllystä on vielä 400 jäljellä. Etelä-Öölannin viljelyseutu, johon kuuluu laaja kalkkikiviylänkö eli alvari (), on UNESCOn maailmanperintökohde.


title: Öölanti

text: Öölanti on jakautunut Ruotsin 1970-luvun alun kuntauudistuksista lähtien kahteen kuntaan.


title: Öölanti

text: Öölannissa oli vuoden 2011 lopussa yhteensä 24 760 asukasta, jotka asuivat kaikki Kalmarin läänissä. Läänistä kuuluu osia myös muihin maakuntiin.


title: Steve Lukather

text: Steven Lee Lukather (nyk. Steve Lukather, lempinimeltään Luke, s. 21. lokakuuta 1957 Los Angeles, Kalifornia) on yhdysvaltalainen muusikko, joka tunnetaan parhaiten Toto-yhtyeestä. Lukather on kitaristi ja laulaja, minkä lisäksi hän säveltää, tuottaa ja sovittaa kappaleita. Hänen soittoaan voi kuulla yli 1500:lla levyllä. Hänen soolotuotantonsa kattaa seitsemän levyä, joista viimeisin, "Transition", julkaistiin tammikuussa 2013.


title: Steve Lukather

text: Steve Lukather on tunnettu joskus hyvän maun rajoja koettelevasta lavahuumoristaan ja kyvystä ottaa yleisönsä.


title: Steve Lukather

text: Jo ennen kuin Steve sai seitsemänvuotiaana isältään ensimmäisen Kay-merkkisen akustisen kitaran ja "Meet The Beatles!" -LP:n, hän soitti rumpuja ja kosketinsoittimia. Lukather on sanonut rakastavansa kosketinsoittimia ja hän säveltää monia kappaleita koskettimilla.


title: Steve Lukather

text: Kitaran ja The Beatlesin levyn omistaminen muutti nuoren Lukatherin elämän ja seuraavina vuosina Lukather opetteli soittamaan kitaraa vanhempien kavereidensa opastuksella. Lukiossa hän tapasi Porcaron veljekset jotka olivat häntä pari vuotta vanhempia. Jeff Porcaro ja David Paich soittivat jo erilaisissa studio-sessiossa. Lukather oli itseoppinut 15-vuotiaaksi asti, kunnes alkoi ottaa tunteja Jimmy Wybleltä. Tämä opetti Lukatherille nuotinlukua ja muun muassa sovittamista.


title: Steve Lukather

text: Lukioaikoina erityisesti Jeff Porcarosta muodostui Steve Lukatherille eräänlainen isovelihahmo. Boz Scaggsin kanssa keikoilla kiertämisen jälkeen David Paich ja Jeff Porcaro pyysivät Steve Lukatheria, Bobby Kimballia, David Hungatea ja Steve Porcaroa vuonna 1976 liittymään heidän omaan yhtyeeseensä nimeltä Toto. Tällä välin David Paich, Jeff Porcaro ja kaverit kuten Jay Graydon vetivät Lukea enemmän ja enemmän (nykyisin lähes kuolleeseen) sessiomuusikko -bisnekseen. 1970-luvun loppupuolella ja 1980-luvulla Lukather osoittautui ensiluokkaiseksi ja ensimmäisenä paikalle kutsutuksi sessiomuusikoksi ja hän päätyikin soittamaan useiden kuuluisten artistien levyillä niihin aikoihin.


title: Steve Lukather

text: Syyskuussa 1977 Toto julkaisi ensimmäisen "Toto"-nimisen albuminsa jolta löytyvät muun muassa hittisinglet Hold the Line, I'll Suppy the Love ja Georgy Porgy. Levyn myötä David Paich ja Steve Lukather aloittivat 25-vuotisen uransa. Toton alkuvaiheissa Lukather ei näytellyt vielä kovin merkittävää osaa kappaleiden tekemisessä, mutta hänen roolinsa kasvoi vähitellen.


title: Steve Lukather

text: "Olen tehnyt biisejä pienestä asti, mutta lopetin kun liityin Totoon sen takia koska David Paichilla oli niin mahtavia biisejä. Joka päivä hänellä oli uutta näytettävää ja aina kaikki kuulosti loistavalta. Ainakin minun mielestäni. Toisen albumin aikoihin, kuten biisissä Hydra joka oli koko yhtyeen tekemä biisi, minä tein kitarariffit. Siitä se lähti ja kolmannella albumilla tein jo kolme biisiä ja neljännellä tein myös kolme tai neljä biisiä ja vähitellen aloin tekemään yhä enemmän ja enemmän. Sitten oli vielä pari hittilevyä eri bändeiltä, kuten The Tubes, joille tein "Talk to ya later" ja "She's a beauty" -biisit ja myös Bensonin biisi "Turn your love around" Jay Graydonin ja Bill Champlinin kanssa. Eli aloin tekemään erilaisia kummallisia juttuja eri bändeille ja se vahvisti uskoani biisien kirjoittamiseen. Sitten aloimme tekemään biisejä yhdessä yhä enemmän ja Toto IV -albumiin mennessä teimmekin jo tosi paljon yhdessä.", Lukather totesi vuonna 1986.


title: Steve Lukather

text: Vuosi 1982 osoittautui Toton ja Lukatherin uran kaupallisesti menestyksekkäimmäksi vuodeksi. Lukather, Paich, Jeff ja Steve Porcaro osallistuivat merkittävästi Michael Jacksonin Thriller -albumin tekemiseen, joka osoittautui yhdeksi maailman myydyimmäiksi albumiksi (yli 50 miljoonaa myytyä levyä.) Thrillerillä Luke vaikutti biiseissä "The girl is mine", "Beat it" ja "Human nature". "Beat it" -kappaleessa Luke soittaa rytmikitaraa läpi kappaleen Edward Van Halenin soittaessa soolon. Toton rumpali Jeff Porcaro soitti rumpuja katkenneen äänitysnauhan takia menetetyn synkronisoinnin takia jälkikäteen niin tarkasti livenä, että kappale "Beat it" saatiin julkaisukuntoon. Luken kertoman mukaan itse Michael Jackson soitti alun perin monta kertaa eräänä aamuna Lukea soittamaan levylle, mutta Luke piti soittajaa pilasoittajana ja katkaisi linjan. Lopulta tuottaja Quincy Jones soitti ja vahvisti asian ja loppu on historiaa. Toto IV -levy myi platinaa ja hittisinglet Rosanna ja Africa muodostuivat klassikoiksi. Vuotta myöhemmin Toto sai kuusi kultaista gramofonia Grammy Awardseissa Toto IV:n johdosta ja Lukather sai Grammyn parhaasta rhythm & blues -biisistä "Turn your love around", yhdessä Jay Graydonin ja Bill Champlinin kanssa.


title: Steve Lukather

text: Vaikka seuraavat Toton albumit eivät olleet yhtä suuria menestyksiä kuin IV, Lukather teki enemmän kappaleita ja esiintyi yhä valikoituneemman artistijoukon kanssa. Jeff Beckin, Simon Phillipsin ja Carlos Santanan kanssa Japanissa kierrettyään vuonna 1989 Lukather julkaisi ensimmäisen soololevynsä nimeltä "Lukather". Se oli melko laaja-alainen albumi, jolla soittivat monet muusikkoystävät, joiden kanssa Luke oli soittanut aiemmin, kuten Michael Landau, Danny Kortchmar, Randy Goodrum, Eddie Van Halen, David Paich, Steve Stevens, Jeff Porcaro ja Richard Marx. Samana vuonna hän julkaisi ensimmäisen sivuprojektin tuotoksen Los Lobotomysin, joka oli äänitetty livenä länsirannikon muusikkokerman kanssa (muun muassa David Garfield, Jeff Porcaro, Vince Colaiuta ja Will Lee.)


title: Steve Lukather

text: Vuonna 2004 kosketinsoittaja David Garfield ja basisti John Peña julkaisivat bootleg-kokoelman Los Lobotomysin Tanskan ja Hollywoodin keikoista ilman Lukatherin ja Simon Phillipsin lupaa. Tämä johti siihen, että levy vedettiin pois myynnistä ja Lukather julisti pidättäytyvänsä jatkossa soittamasta Garfieldin ja Peñan kanssa.


title: Steve Lukather

text: Toton neljännen laulajan Jean-Michel Byronin lähdettyä vuonna 1991 Lukather otti roolin yhtyeen laulajana. Vuonna 1992, juuri "Kingdom of Desire" -albumin nauhoitusten jälkeen, Lukather kävi läpi yhden elämänsä suurimmista menetyksistä, ystävänsä ja mentorinsa Jeff Porcaron kuoleman. Tämä kuoli äkilliseen sydänpysähdykseen allergisen reaktion johdosta, jonka aiheutti kuuman suihkun jälkeinen hyönteismyrkyn ruiskuttaminen puutarhassa.


title: Steve Lukather

text: Muutamaa viikkoa ennen "Kingdom of Desire" -kiertuetta kolme Toton jäsentä, Steve Lukather, David Paich ja Mike Porcaro päättivät edetä kiertueen kanssa ja pyysivät jo aiemmin Japanissa kiertueella mukana ollutta Simon Phillipsiä korvaamaan Jeff Porcaron. Tämä päätös osoittautui onnekkaaksi, koska Simonista tuli olennainen osa Totoa ja innoittava musiikillinen partneri Lukatherille ja Los Lobotomys -yhtyeelle.


title: Steve Lukather

text: Kingdom of Desire -kiertueen jälkeen Lukatherin täytyi muuttaa mielensä sekä elämänsä että muusikko-uransa kannalta. Levyllä "Tambu" hän on kuvannut paljon henkilökohtaisia tuntojaan.


title: Steve Lukather

text: Seuraavaksi Lukather julkaisi toisen soololevynsä, "Candyman" vuonna 1994, joka oli melko fokusoitunut ja rankka Los Lobotomys -henkinen projekti Simon Phillipsin, David Garfieldin ja John Peñan kanssa. Sen jälkeen hän julkaisi kolmannen soololevynsä "Luke" vuonna 1997, jota voisi kuvailla henkilökohtaiseksi ja musiikilliseksi retkeksi menneisyyteen. Neljäs albumi oli "Santamental" vuonna 2003, jolla oli aika uskaliaita fuusio- ja rock-henkisiä sovituksia klassisista ja uusista joululauluista. Niitä seurasi viisi uutta Toto -projektia kulminoituen laulaja Bobby Kimballin paluuseen Mindfields -levyllä vuonna 1999, Livefields vuonna 1999, Through the Looking Glass vuonna 2002 ja 25 -vuotisen taiteilijajuhlan kunniaksi julkaistu "25th Anniversary Live in Amsterdam" CD:llä ja DVD:llä. Lisäksi on paljon muita sivuprojektien tuotoksia, kuten osallistumisia David Garfieldin, Richard Marxin, Mike Terranan, Pat Torpeyn, Gregg Bissonetten ja muiden artistien projekteihin sekä keikkailu vanhan ystävän ja musiikillisen mentorin Larry Carltonin ja kaverin Edgar Winterin kanssa.


title: Steve Lukather

text: Vuoden 1998 Japanin kiertueen aikana Carlton ja Lukather äänittivät pari keikkaa. Vuonna 2001 he julkaisivat osan biiseistä levyllä "No Substitutions", jotka oli nauhoitettu Blue Note -klubilla Osakassa marraskuussa 1998 (Steve Vain levymerkille.) 27.2.2002 he saivat Grammyn tästä levystä kategoriassa paras pop-instrumentaalialbumi. Luke korosti, että tuo palkinto oli hänelle erityisen merkittävä hänen voittajaparinsa takia. "Silloin kun aloittelin kitaransoittoa, Larry oli oma sankarini. Se, että seisoin siellä 25 vuotta myöhemmin lavalla palkinto kädessä oli unelman toteutuminen."


title: Steve Lukather

text: Vuonna 2005 Lukather kokosi "El Grupo" -nimisen ryhmän ja lähti kiertueelle. Coverbiisejä soittaneessa projektiyhtyeessä soittivat Steve Weingart (koskettimet), Oskar Cartaya (basso) ja Joey Heredia (rummut & lyömäsoittimet). Keikkamateriaalina kuultiin kappaleita bändeiltä ja artisteilta Los Lobotomys, Michael Landau, Weather Report, Jimi Hendrix ja Jeff Beck. Kiertueelta on olemassa CD-tallenne.


title: Steve Lukather

text: Vuonna 2006 Lukather aloitti uuden levynsä "Ever Changing Times" työstämisen. Levy tuli ulos vuonna 2008 ja on jälleen erilainen soololevy. Mukana oli muun muassa Steven poika Trevor.


title: Steve Lukather

text: "Santamental", joka julkaistiin lokakuussa 2003, on yhteistyöprojekti, jossa soittaa useita tunnettuja muusikoita kuten kitaristi Eddie Van Halen, Slash, Steve Vai ja rumpali Gregg Bissonette. Kun Lukatherin silloinen levy-yhtiö Bop City Records lähestyi häntä ja pyysi tekemään joululevyn, hän vastasi epäilevänsä suuresti kykenevänsä moiseen. Levy-yhtiö halusi kuitenkin Lukatherin tarttuvan toimeen omalta kulmaltaan ja tuottavan jotain erilaista joululevylle. Lukather pyysi mukaan kosketinsoittaja Jeff Babkon ja kitaristi Larry Carltonin auttamaan kappaleiden sovituksessa. Projekti oli haaste Lukatherille, jonka piti olla todella luova muuttaessaan yksinkertaisia perinteisiä joululauluja kuuntelijoita kiinnostaviksi uusiksi versioiksi rikkomatta liikaa tuttuja perusrakenteita. Lukather totesi lopuksi, ettei olisi aiemmin ikinä uskonut tekevänsä joululevyä.


title: Steve Lukather

text: Muusikot jotka Lukather valitsi levylle, jättivät "raskaan" tunnelman taustansa mukaisesti. Lukather sai houkuteltua pitkään yksityisyydessä lymyilleen (ennen Van Halenin uutta esiinmarssia) Edward Van Halenin soittamaan melodiaa kappaleelle "Joy to the World". Steve Vai soitti kitaraa kappaleessa "Carol of the Bells" Lukatherin silloin 14-vuotiaan pojan Trevorin kanssa. Slash soitti osuutensa Lukather/Stan Lynch -sävellykseen "Broken Heart for Christmas" yhdellä äänityksellä. Lukather ylisti Slashiä projektin jälkeen kutsuen häntä "aikamme Keith Richardiksi". Piireissä tunnettu sessiokitaristi Michael Landau soitti kappaleessa "Look Out For Angels" ja levyllä on versio laulusta "kulkuset" eli "Jingle Bells", jossa big band soittaa Lukatherin kanssa Sammy Davis Jr:n vanhoilta ääninauhoilta lisättyjen lauluraitojen kanssa yhdessä laulettuna. Levy Santamental äänitettiin kuudessa päivässä, jonka jälkeen Lukather ilmoitti sen olevan hänen ensimmäisen ja viimeisen joululevynsä.


title: Steve Lukather

text: Steve Lukather on ollut aiemmin naimisissa amerikkalaisen laulaja/säveltäjä/näyttelijä/malli Marie Currien kanssa, jonka kanssa heillä on kaksi aikuista lasta, Tina ja Trevor Lukather. Trevor soittaa myös kitaraa ja on keikkaileva muusikko. Steve on eronnut vuonna 2010 näyttelijä Shawn Battenistä, jonka kanssa hänellä on lapset Lily ja Bodhi Lukather. Lukather toivoo saavansa elää rauhallista elämää perheensä kanssa. Tässä hänen mielestään auttaa se, että ei ole tunnettu "supertähti", vaikka hän 2010-luvulla onkin keikkaillut paljon myös The Beatlesin Ringo Starrin kanssa.


title: Steve Lukather

text: Lukather on suunnitellut oman "Luke"-kitaramallin valmistaja Music Manin kanssa, ja mikrofonisetin "EMG SL20". Aiemmin hän soitti Valley Artsin custom-kitaroilla ennen yrityksen joutumista saneeraukseen ja Samickin haltuun. Sitä ennen hänellä oli Ibanezin nimikkomalli RS-1010-SL. Akustisena kitarana Lukather käytti 2000-luvulla Ovation-Adamas 1597-4G -kitaraa, mutta on sittemmin siirtynyt soittamaan Yamahan LJX26CP- ja NTX1200- mallin kitaroita. Sähkökitaran etuvahvistimena hänellä oli pitkään räkissään kolmikanavainen Bob Bradshaw'n valmistama Custom Audio Electronics 3+, mutta hän on viime aikoina karsinut settiään mm. kallistuneiden lentorahtikustannusten takia. Lukather soittaa nykyään hyvin vähillä efekteillä kahden Bognerin Ecstasy 101B -putkivahvistimen läpi uudella Music Man Luke 3 (L III) -kitarallaan jossa on DiMarzion passiivimikrofonit (poikkeuksena aiempiin EMG:n aktiivimikrofoneihin, joita hän käytti hyvin pitkään.) Hän on myös siirtynyt käyttämään perinteistä johtoa kitarassaan aiempien langattomien lähettimien sijasta. Tällä kombinaatiolla hän uskoo saaneensa aikaan "orgaanisemman" soundin.


title: Melvins

text: Melvins on 1980-luvulla perustettu yhdysvaltalainen rock/metalli-yhtye, jonka musiikkia leimaa pitkälle menevä kokeellisuus ja "raskassoutuisuus". Yhtye on saanut vaikutteita vaikutteita mm. yhtyeistä Black Flag ja Black Sabbath. Heidät tunnetaan Seattlen Grunge-soundin edeltäjinä. Yhtye on vaikuttanut mm. yhtyeisiin Soundgarden ja Nirvana. Yhtye nauttii edelleen vankasta kulttisuosiosta.


title: Melvins

text: Melvinsin perustivat 1980 Buzz Osborne (laulu, kitara) ja Dale Croverin (rummut). Yhtye soitti Jimi Hendrixin ja The Whon covereita, mutta pian yhtye alkoi soittaa hardcore punkia. 1980-luvun loppupuolella yhtyeen musiikki oli kehittynyt juuri sen tyyliseksi, mistä yhtye parhaiten tunnetaan, sekoitus raivokasta punkriffittelyä sekoitettuna Buzz Osbornen matalankarheaan laulutyyliin ja raskaisiin heavy metal -riffeihin.


title: Melvins

text: Yhtyeellä on ollut merkittävä vaikutus monelle grunge-yhtyeelle, kuten Nirvanalle. Nirvanan keulakuva Kurt Cobain itse asiassa toimi 1980-luvulla yhtyeen roudarina ja täten ystävystyi Buzzin kanssa. Ystävyydestä oli hyötyä Melvinsille Nirvanan noustua suosioon 1990-luvun puolella, koska Cobain puffasi monia lempiyhtyeitään. Sen ansiosta yhtye sai ison levymerkin Atlantic Recordsin huomion, ja yhtye julkaisi Atlanticilla vuonna 1993 "Houdinin", jolla Kurt Cobain vieraili soittamassa rumpuja parissa kappaleessa. Melvins sai paljon näkyvyyttä musiikkikanavilla videoillaan "Queen" ja "Revolve", jotka kumpikin julkaistiin yhtyeen albumilla "Stoner Witch". Yhtye levyttää edelleen.


title: Hetepsekhemwy

text: Hetepsekhemwy oli muinaista Egyptiä 2. dynastian aikaan vuoden 2890 eaa. tienoilla hallinnut faarao.


title: Hetepsekhemwy

text: Manetho ei anna mitään perusteluita dynastian vaihtumiseen Hetepsekhemwyn kohdalla, joten on mahdollista, että varsinainen hallitusperhe ei missään välissä vaihtunutkaan. Hetepsekhemwy saattoi olla myös kuninkaallisen perheen ulkopuolinen.


title: Hetepsekhemwy

text: Hetepsekhemwyn nimi (Kaksi mahtia ovat tyytyväisiä) viitannee hänen pyrkimykseensä yhdistää itseensä molemmat maan suurista jumalista (Horus ja Seth). Tämä saattaa merkitä sitä, että kilpailevien jumalten kannattajat yhdistyivät viimein kokonaan tai ainakin osittain. Myöhempinä aikoina faaraon katsottiin nimenomaan ilmentävän molempia jumalia.


title: Hetepsekhemwy

text: Hetepsekhemwyn hallituskaudelta ei ole säilynyt juuri kirjallisia merkintöjä, joten tästä ajasta tiedetään melko vähän. Säilyneissä teksteissä kuitenkin kerrotaan Bubastiksen seudulla tapahtuneesta maanjäristyksestä. Armeijan johto (mahdollisesti Hetepsekhemwyn veli) yritti ilmeisesti kaapata valtaa itselleen.


title: Hetepsekhemwy

text: Hetepsekhemwy rakennutti hautansa Abydoksen sijasta Sakkaraan Memfiksen lähelle. Hänen hautansa poikkesi myös edeltäjiensä haudoista, sillä se hakattiin maan alle peruskallioon. Haudan yläpuolelta ei ole löydetty mitään rakennuksia ja on epävarmaa, onko hautaan koskaan kuulunutkaan muuta kuin maanalaiset huoneet. Hauta löytyi osittain vahingossa vuonna 1902 Djoserin hautakompleksin eteläpuolelta. Se oli sinetöity Hetepsekhemwyn ja Nebran sineteillä. Hauta oli löydettäessä tyhjä, mutta sen seiniltä löydettiin Hetepsekhemwyn nimi useastakin kohtaa. Osa haudan huoneista on Unaksen pyramidin alla, mikä viitannee siihen, että Djoserin hallituskaudella haudan sijaintia ei tunnettu.


title: George Michael

text: George Michael (synt. Georgios Kyriacos Panayiotou; 25. kesäkuuta 1963 East Finchley, Lontoo, Britannia – 25. joulukuuta 2016 Goring, Oxfordshire, Britannia) oli kreikkalais-brittiläinen poplaulaja ja lauluntekijä, joka tunnettiin Wham!-duosta ja sen jälkeisestä soolotuotannostaan.


title: George Michael

text: Michael aloitti uransa muodostamalla yhtyeen The Executive parhaan ystävänsä, samaa Bushey Meads -koulua käyvän Andrew Ridgeleyn kanssa.


title: George Michael

text: Menestys kuitenkin alkoi vasta vuonna 1981, kun he perustivat yhdessä Wham!-duon. Ensimmäinen albumi "Fantastic!" oli menestys ja vuoden sisällä he julkaisivat ensimmäinen singlensä "Wham Rap! (Enjoy What You Do)". Seuraava julkaisu "Young Guns (Go For It)" oli ensimmäinen monista peräkkäisistä Top-10 -hiteistä Britanniassa. Sen jälkeen julkaistiin "Bad Boys", "Club Tropicana", "Wake Me Up Before You Go Go", "Freedom", "Last Christmas/Everything She Wants" ja "I'm Your Man" sekä toinen albumi "Make It Big". George Michael myös lauloi alkuperäisellä Band Aid -levytyksellä "Do They Know It's Christmas?" ja lahjoitti tuotot "Last Christmas/Everything She Wants" -singlestä hyväntekeväisyyteen. Hän lauloi taustalla David Cassidyn vuoden 1985 hitillä "The Last Kiss".


title: George Michael

text: Soolojulkaisujen "Careless Whisper" (1984) ja "A Different Corner" (1986) menestyksen myötä huhut yhtyeen hajoamisesta kiihtyivät ja kesällä 1986 Wham! hajosi julkaistuaan jäähyväissinglen "The Edge of Heaven" ja albumin sekä pidettyään loppuunmyydyn konsertin Wembleyllä.


title: George Michael

text: Yksi Michaelin suurimmista soolohiteistä oli "Faith" samannimiseltä albumilta. Se nousi ykköseksi sekä Britanniassa että Yhdysvalloissa ja tuotti neljä Yhdysvaltain singlelistan ykköstä. Vuonna 1986 hän teki duetot Aretha Franklinin ja Jody Watleyn kanssa. Vuonna 1989 George lauloi taustalla hyvän ystävänsä Deon Estusen kanssa kappaleella "Heaven Help Me", jonka he olivat kirjoittaneet yhdessä. Se ei yltänyt aivan Britannian neljänkymmenen kärkeen mutta sijoittui viidenneksi Yhdysvalloissa.


title: George Michael

text: Michael kirjoitti "Careless Whisper" -kappaleen ollessaan 17-vuotias ja siitä tuli yksi vuosikymmenen soitetuimmista kappaleista sekä äänestyksen "Londoner's Favourite record of all time" voittaja tammikuussa 1995. Edellisen äänestyksen järjestämiseen osallistunut radioasema ja erään valtakunnallisen lehden lukijat valitsivat hänet parhaaksi mieslaulajaksi. Muita hänen menestyskappaleitaan ovat muuan muassa "Father Figure", "Kissing a Fool", "One More Try", "Freedom 90", "Fastlove", "Jesus to a Child", "Don't Let the Sun Go Down on Me" (duetto Elton Johnin kanssa), vuoden 2002 "Freeek!" sekä kiistanalainen Irakin sodan ja Bushin vastainen laulu ja siihen liittyvä musiikkivideo.


title: George Michael

text: Hänen musiikkityylinsä vaihtelee balladeista funkahtaviin dance-kappaleisiin. 35-vuotisen uransa aikana George Michael on myynyt yli 100 miljoonaa levyä.


title: George Michael

text: Michael oli julkaissut singlejään yksi kerrallaan eri levy-yhtiöillä, mutta päätyi lopulta Sonyyn, jolla hän julkaisi odotetun albuminsa "Patience" maaliskuussa 2004. Aiemmat kaksi singleä oli julkaistu Polydorin kautta. "Patience" meni suoraan ykköseksi Britanniassa ja kakkoseksi Australiassa.


title: George Michael

text: Vuoden 2005 Live 8 Lontoon Hyde Park konsertin yhteydessä Michael esitti Beatlesin klassikkokappaleen "Drive My Car" duettona Paul McCartneyn kanssa. Michael ei voinut esiintyä yksin flunssan vuoksi. Tapahtuman aikana hän kertoi BBC:n Radio 1 -kanavalle tekevänsä musiikkia kotona ja vihjasi suunnittelevansa kiertuetta vuodeksi 2006.


title: George Michael

text:
21. huhtikuuta 2006 ilmoitettiin Michaelin juhlistavan 25 -vuotista taiteilijauraansa "25 live" konserttikiertueella. Kiertue alkoi 23. syyskuuta Barcelonasta Espanjassa, päättyen joulukuussa Lontoon Wembley Arenalle. Michaelin kotisivujen mukaan arviolta 1,3 miljoonaa fania todisti "25 Live" kiertueen 80 konserttiesiintymistä.
Sony BMG julkaisi 13. marraskuuta 2006 kahden CD:n "Greatest Hits" -albumin, "Twenty Five." 2-CD albumi sisälsi 29 Michaelin kappaletta aina Wham!in hiteistä alkaen. Kolme kokoelman kappaleista oli aiemmin julkaisemattomia; "An Easier Affair", "Heal The Pain" Paul McCartney kanssa ja "This Is Not Real Love" Brittilaulajatar Mutya Buenan kanssa.
"Twenty Five" albumista julkaistiin myös neljäkymmentäneljä kappaletta käsittävä kolmen CD:n Deluxe versio, jossa mukana oli neljäs ennen julkaisematon kappale, "Understand""."


title: George Michael

text: "Twenty Five" (2006) oli neljäs "Best Of" -julkaisu George Michaelilta. Edellisiä ovat olleet vuoden 1986 "The Final" ja "If You Were There" (1997), jotka molemmat ovat Wham!-kokoelmia sekä soolokokoelma "Ladies & Gentlemen: The Best of George Michael" (1998).


title: George Michael

text: Vuonna 2005 George Michael levytti Paul McCartneyn kanssa uuden version "Heal the Pain" -kappaleesta. Kappale julkaistiin vuonna 2006 Twenty Five-kokoomalevyllä.


title: George Michael

text: Michael on esiintynyt Suomessa kerran, 1. heinäkuuta 2007 Helsingin Hartwall Areenalla.


title: George Michael

text: Vuonna 1993 Michael osallistui oikeusjuttuun levy-yhtiötään Sonyn ostamaa CBS:ää vastaan. Hän muun muassa valitti, että Sony ei ollut tukenut toisen albumin julkaisua tarpeeksi, mikä oli johtanut heikkoon myyntiin Yhdysvalloissa edeltäjäänsä "Faith"-albumiin verrattuna. Sony vastasi, että Michael ei ollut suostunut esiintymään promotionaalisissa videoissa ja se oli johtanut huonoon menestykseen. Oikeudenkäynti pidettiin Lontoossa ja Michael hävisi sen lopulta. Tämän seurauksena hän ilmoitti, ettei aio julkaista uutta materiaalia ennen kuin on tehnyt minimissään sen, mihin Sonyn sopimus hänet velvoittaa.


title: George Michael

text: Hän on myös tunnettu pidätyksestään siveettömästä käytöksestä 7. huhtikuuta 1998 julkisessa WC:ssä Beverly Hillsin puistossa. Hänet pidätti siviiliasuinen Beverly Hillsin poliisi Marcelo Rodriguez.


title: George Michael

text: Myönnettyään syyllisyytensä Michael sai sakkoa 810 dollaria ja tuomion 80 tunniksi yhdyskuntapalveluun. Sen jälkeen hän ryhtyi avoimeksi seksuaalisuudestaan.


title: George Michael

text: Pian tapahtuman jälkeen Michael parodioi asiaa uudella musiikkivideollaan "outside", jossa oli poliiseiksi pukeutuneita miehiä suutelemassa. Pidätyksen tehnyt poliisi Rodriguez sanoi videon pilkkaavan häntä ja että Michael oli loukannut hänen kunniaansa haastatteluissa. Sen vuoksi hän haastoi laulajan oikeuteen vuonna 1999 vaatien 10 miljoonaa dollaria. Oikeus hylkäsi kanteen vedoten poliisin asemaan julkisena virkamiehenä mutta korkeampi oikeus otti asian uudelleen käsittelyyn 3. joulukuuta 2002.


title: George Michael

text: Michael on usein ottanut julkisuudessa poliittisesti kantaa. Vuonna 1984 hän lauloi Band Aidin singlellä "Do They Know It's Christmas?" Etiopian nälänhädän vuoksi. Se pysyi ykkösenä jouluna 1984 pitäen Wham!:in "Last Christmas" -kappaleen kakkossijalla. Michael lahjoitti sen tuoton Band Aidille ja sen jälkeen esiintyi Elton Johnin kanssa Live Aid -tapahtumassa vuonna 1985.


title: George Michael

text: 1980-luvulla Michael oli hyvin kriittinen Margaret Thatcherin konservatiivisen hallituksen ja Yhdysvaltain välillä solmitun Risteilyohjus-liiton suhteen. Michael sanoi, että hänestä tuntui pahalta, kun hän maksoi ohjuksista verorahojensa kautta, mutta oli kuitenkin velvoitettu maksamaan veroja kotimaahansa.


title: George Michael

text: 26. helmikuuta 2006 Michael pidätettiin huumeiden hallussapidosta. Hän kuvaili tapahtumaa sanoilla "my own stupid fault, as usual" ("oma vikani kuten yleensäkin"). Hänet päästettiin vapaaksi poliisikuulustelujen jälkeen.


title: George Michael

text: Michael vältteli julkisuutta viimeiset elinvuotensa ja hän kuoli kotonaan sydänkohtaukseen nukkuessaan 25. joulukuuta 2016. Maaliskuussa valmistui kuolinsyyntutkimus, jonka mukaan luonnolliseen kuolemaan johtivat muun muassa sydänlihastulehdus ja rasvamaksa. George Michael haudattiin 30. maaliskuuta.


title: George Michael

text: Häneltä oli määrä ilmestyä uusi, nyt kesken jäänyt, albumi vuonna 2017 ja samana vuonna myös dokumenttielokuva hänen elämästään.


title: George Michael

text: Michael seurusteli brasilialaisen pukusuunnittelija Anselmo Feleppan kanssa vuodesta 1991 tämän AIDSista johtuneeseen aivoinfarkti-kuolemaan saakka vuonna 1993. Single "Jesus To A Child" oli tribuutti Feleppalle.


title: George Michael

text: Michael seurusteli entisen stuertin ja cheerleader-valmentaja Kenny Grossin kanssa vuosina 1996-2008.


title: George Michael

text: Michael seurusteli kampaaja Fadi Fawazin kanssa vuodesta 2012 kuolemaansa saakka. Fawaz löysi Michaelin kuolleena tämän kodista.


title: 22-Pistepirkko

text: 22-Pistepirkko on vuonna 1980 Utajärvellä perustettu pop/rockyhtye. 22-Pistepirkon musiikilliset juuret ovat 1960-luvun brittiläisessä ja amerikkalaisessa garage rockissa ja psykedeelisessä rockissa. Yhtyeen sävellys- ja sanoitustyyliä sekä sointia pidetään hyvin omaperäisinä ja helposti tunnistettavina. 22-Pistepirkko lukeutuukin kriitikkopiireissä arvostetuimpiin suomalaisiin rockyhtyeisiin.


title: 22-Pistepirkko

text: Vuonna 1982 22-Pistepirkko voitti Rockin SM-kilpailut. Pian tämän jälkeen ilmestyi yhtyeen ensimmäinen EP. Vuoden 1984 debyyttilevy "Piano, rumpu ja kukka" oli vielä pääosin suomenkielinen. EP "Ou Wee!" oli jo englanninkielinen, kuten seuraava albumikin "The Kings of Hong Kong" (1987). Tämä levy ja sen seuraaja "Bare Bone Nest" (1990) saivat osakseen hyvin myönteiset arvostelut.


title: 22-Pistepirkko

text: 22-Pistepirkon tunnetuin laulu ”Birdy” on vuoden 1992 "Big Lupu" -albumilta. Yhtyeen menestynein levy on vuonna 1994 ilmestynyt "Rumble City, LaLa Land". Yhtye on säilyttänyt kulttimaineensa, ja 2000-luvulla ilmestyneistä albumeista varsinkin "Drops and Kicks" (2005) ja "Lime Green Delorean" (2011) ovat saaneet varsin myönteisen vastaanoton.


title: 22-Pistepirkko

text: Yhtye esiintyy myös nimellä The Others soittaen lainakappaleita pääasiassa -50, -60 ja -70 luvun rock'n'rollista, garage rockista ja countrystä. Vuonna 2006 yhtye julkaisi levyn "Monochromeset" The Others -nimellä.


title: 22-Pistepirkko

text: Yhtyeen nimi on leppäkerttuihin kuuluvan ahopirkon ("Psyllobora vigintiduopunctata") toinen nimi.


title: 22-Pistepirkko

text: Kesäkuussa 2015 yhtye ilmoitti jäävänsä tauolle. Yhtye valmisteli tätä ennen albumia, jolla olisi ollut mukana Yari tuottajana, säveltäjänä, sovittajana ja muusikkona.


title: 22-Pistepirkko

text: Lisäksi kitaristi ja tuottaja Riku Mattila on ollut mukana levyillä "The Kings Of Hong Kong", "Bare Bone Nest" ja "Big Lupu", vaikkakaan ei koskaan kokoonpanoon virallisesti kuulunutkaan.


title: Satavuotinen sota

text: Satavuotinen sota on nimi, jonka historioitsijat ovat antaneet sarjalle toisiinsa liittyviä sotia, joita käytiin 116 vuoden jakson aikana Englannin ja Ranskan välillä. Yhteenotot alkoivat vuonna 1337 ja päättyivät 1453.


title: Satavuotinen sota

text: Sotaa käytiin lähinnä Ranskassa, ja sitä voidaan pitää ranskalaisena sisällissotana yhtä paljon kuin kansainvälisenä konfliktina. Historioitsija Philippe de Vriesin mukaan sotaa käytiin ”enimmäkseen maakunnallisella tasolla”. Häntä lainannut Fernand Braudel lisää, että ”Englanti toimi maakuntana (tai maakuntien ryhmänä) englantilais-ranskalaisessa yksikössä, joka oli sekä taistelukenttä että voittajan palkinto”.


title: Satavuotinen sota

text: Satavuotista sotaa pidetään yhtenä keskiajan merkittävimmistä konflikteista. Sen kuluessa otettiin käyttöön uusia aseita ja taktiikoita, jotka rapauttivat vanhan, raskaan ratsuväen hallitseman feodaaliarmeijajärjestelmän. Lisäksi sodan aikana nähtiin ensimmäiset vakinaiset armeijat Länsi-Euroopassa sitten Länsi-Rooman valtakunnan. Sota muutti aatelisten ja talonpoikien suhdetta sekä vauhditti kansallisvaltioiden kehitystä ja monarkioiden vahvistumista. Ennen sotaa etenkin Ranska oli ollut jakautunut hyvin itsenäisten vasallien johtamiin läänityksiin. Sodan vaikutuksesta kuninkaan asema alkoi vahvistua. Sota vaikutti myös eurooppalaisen identiteetin ja sen eri kansallisten vivahteiden syntymiseen ja kehittymiseen.


title: Satavuotinen sota

text: Satavuotisen sodan varhaisimmat juuret lienevät löydettävissä siitä, kun frankkien Kaarle Yksinkertainen antoi viikinkipäällikkö Rollolle läänitykseksi osan Normandiaa vuonna 911. Tämä johti voimakkaan Normandian herttuakunnan syntyyn, ja lopulta normannien Vilhelm I Valloittajan suorittamaan Englannin valloitukseen 1066. Normannikuninkaat hallitsivat sekä Normandiaa että Englantia 150 vuotta. Normannivalta liitti Englannin osaksi Ranskan monimutkaisia feodaalikuvioita, millä oli kauaskantoiset seuraukset.


title: Satavuotinen sota

text: Vuonna 1216 kuollut kuningas Juhana Maaton kuitenkin oli menettänyt valtakunnan ranskalaiset alueet. Englannin ylimysaatelisto puhui aina 1300-luvulle ranskaa eikä lakannut haikailemasta ranskalaisten omistusten perään, varsinkin kun Normandia oli erittäin vauras. Sodan taustalla voidaan nähdä sekä ”kansallinen” ajatus ”kotimaan” palauttamisesta, että aatelisten oman edun ja vaurauden tavoittelu.


title: Satavuotinen sota

text: Ranskan kuningas Kaarle IV kuoli vuonna 1328 jättäen vain naispuolisen perillisen, mikä merkitsi kapetingien niin sanotun suoran kuningassuvun miespolvisen linjan päättymistä. Englantilaisten mielestä lähin kapetingien miespuolinen perijä oli nyt Edvard II:n ja Kaarlen sisaren Isabellan poika Edvard III.


title: Satavuotinen sota

text: Englantilaiset kuitenkin unohtivat, että Kaarle IV:n veljen Ludvig X:n kuoltua kuninkuus siirtyi lyhyeksi ajaksi hänen jälkisyntyiselle pojalleen Juhana I:lle (1416). Tämän jälkeen perimys olisi siirtynyt englantilaisen logiikan mukaan Juhanan sisarelle Jeannelle, josta tuli isänsä ja veljensä jälkeen kyllä Navarran hallitsija, mutta jolle näin kuuluva Ranskan kruunun maan herrat luovuttivat sedälle Filip V:lle. Samaa periaatetta noudatettiin Filip V:n jälkeen kun hallitsijaksi tuli Filipin tyttärien sijaan veli Kaarle IV. Tähän jo perinteeksi muodostuneeseen tapaan Kaarle IV:n kuoltua kruunu siirrettiin lähimmälle miespuoliselle perijälle, kuolleen kuninkaan serkulle Valois'n Filipille.


title: Satavuotinen sota

text: Ranskan aatelisto ei ajatusta ulkomaalaisesta kuninkaasta hyväksynyt ja sen mielestä laillinen kuningas oli Valois-suvun Filip VI. Vuonna 1331 Edvard III, kohdattuaan sisäpoliittisia vaikeuksia, suostui antamaan kiistassa periksi, ja tunnusti Filipin kuninkuuden ja sai vastineeksi kiistanalaisen ja vauraan Gascognen herttuakunnakseen.


title: Satavuotinen sota

text: Myöhemmin 1300-luvun lopulla ranskalaiset vetosivat niin sanottuun Saalilaiseen lakiin ("Lex Salica"), jonka mukaan nainen ei voinut periä maata, johon liittyi velvollisuus aseelliseen puolustukseen. Ensimmäisen kerran saalilainen laki tulee esiin tuntemattoman kronikoitsijan kirjoituksessa Poitiers'n taistelun jälkeen vuonna 1356.


title: Satavuotinen sota

text: Vuonna 1333 Edvard III aloitti sodan Skotlannin palauttamiseksi Englannin vallan alle. Skotlanti oli vanhan liittolaissopimukseen mukaan liitossa Ranskan kanssa ja Filip näki tilaisuuden Gascognen palauttamiseen. Sota päättyi kuitenkin englantilaisten nopeaan voittoon, ja Skotlannin kuningas David II Bruce joutui pakenemaan Ranskaan. Vuonna 1336 Filip teki suunnitelmia Skotlannin kruunun palauttamiseksi Davidille ja Gascognen takaisinottamiseksi.


title: Satavuotinen sota

text: Avoimet vihollisuudet alkoivat Filipin laivaston hävitetty Englannin kanaalin rannikon varustuksia ja vuonna 1337 Filip ilmoitti palauttavansa Gascognen itselleen väittäen Edvardin rikkoneen vasallinvalansa. Edvard julisti Ranskalle sodan 1337 Pyhäinpäivänä.


title: Satavuotinen sota

text:
Sota voidaan karkeasti jakaa neljään osaan: Englannin alkumenestykset Edvard III:n aikana vuosina 1337–1360, vuosien 1360–1400 jakso jolloin ranskalaiset lähes karkottivat englantilaiset mantereelta, Henrik V:n suurten voittojen leimaama jakso 1400–1429, ja loppujakso 1429–1452, jona aikana Ranska yhdistyi Kaarle VII:n alaisuuteen ja karkotti englantilaiset mantereelta Calais’ta lukuun ottamatta.
Sodan alkaessa Ranskan väkiluku oli 14 miljoonaa, ja kahden miljoonan asukkaan Englanti vastasi vain ranskalaista herttuakuntaa. Ranska oli myös huomattavasti Englantia vauraampi. Alkuvuosina Englanti liittoutui Alankomaiden aateliston ja Flanderin herttuoiden kanssa, mutta liitto kariutui tuloksettomana 1340. Meritaisteluissa Ranska menestyi jonkin aikaa ja joitain Kanaalin englantilaisia kaupunkeja hävitettiin. Vuonna 1340 englantilaisten maihinnousuyritystä estänyt Ranskan laivasto kuitenkin tuhottiin suurimmilta osin Sluysin meritaistelussa. Englanti pystyi tämän jälkeen estämään ranskalaisten maihinnousun, koska se hallitsi nyt Englannin kanaalia.


title: Satavuotinen sota

text: Edvard III teki vuonna 1346 maihinnousun Normandiaan ja marssi sen läpi Caeniin hävittäen seutua. Edvardin tarkoitus oli vetäytyä Ranskan paljon suuremman armeijan tieltä, mutta se sai englantilaiset kiinni ja seurasi Crécyn taistelu. Ranskalaiset tekivät useita tuloksettomia rynnäköitä vanhentuneilla ritaritaktiikoilla, ja englantilaiset ja walesilaiset harjoitetut jousimiehet kaatoivat heitä kasapäin pitkäjousillaan, kunnes ranskalaisten oli pakko vetäytyä. Filip VI pääsi onnekkaasti pakenemaan.


title: Satavuotinen sota

text: Edvard siirtyi pohjoiseen ja valtasi 1347 Calais’n kaupungin. Osin tuntemattomista syistä kuusi kaupunkilaista joutui uhrautumaan, jotta kaupunkia ei tuhottaisi. Samana vuonna toisaalla englantilaiset voittivat skotit Neville's Crossin taistelussa ja David II vangittiin, mikä vähensi skotlantilaisten uhkaa. Vuonna 1348 musta surma alkoi levitä läpi Euroopan tuhoisin seurauksin, mikä sen ohella, että Englanti oli ajautunut pahoihin taloudellisiin vaikeuksiin, hillitsi sotatoimia. Filip VI kuoli 1350, ja Ranskan kruunu siirtyi Juhana II:lle. Sota jatkui pienin taisteluin.


title: Satavuotinen sota

text: Kun musta surma oli ohi Englannissa ja valtion taloustilanne oli parantunut, Edvard III:n poika Edvard Musta prinssi hyökkäsi vuonna 1356 Ranskaan Gascognen kautta. Tästä seurasi Poitiers'n taistelu, joka päättyi englantilaisten suurvoittoon suuremmasta ranskalaisarmeijasta samantapaisesti kuin Crécyn taistelu. Lukuisia ranskalaisia ylimyksiä ja itse kuningas Juhana II vangittiin.


title: Satavuotinen sota

text: Juhanan vapauttamiselle asetettiin kahden miljoonan écun lunnaat, mutta hän itse katsoi olevansa arvokkaampi ja vaati lunnaiden nostamista neljään miljoonaan. Samaan aikaan Ranskan sisäinen tilanne oli erittäin sekava nuoren kruununperijä Kaarle V:n kamppaillessa vallasta Juhanan neuvonantajien ja Navarran kuningas Kaarle Pahan kanssa ja pariisilaisten mellakoidessa. Kaarle V pääsi vain vaivoin pakenemaan Pariisista jacqueriekapinaa, joka oli seurausta sodan, mustan surman ja verorasituksen talonpojille aiheuttamasta ahdingosta. Vuonna 1360 solmittiin "Bretagnyn rauhansopimus", jonka nojalla Juhana vapautettiin kolmen miljoonan écun lunnaita vastaan ja Calais ja Akvitania vahvistettiin englantilaisten omistukseksi. Juhana kuoli 1364 ja Kaarle V seurasi Ranskan valtaistuimelle.


title: Satavuotinen sota

text: Kaarle V:n aika merkitsi Englannin jatkuvaa vetäytymistä valtaamiltaan Ranskan alueilta. Vaikkakin englantilaisten puolella ollut Bretagnen herttua Juhana V voitti ranskalaiset Aurayn taistelussa 1364, joutui hän perillisineen pian alistumaan Ranskan kuninkaan valtaan. Vuonna 1366 Espanjan kanssa syttynyt sota vei Mustan prinssin huomion. Englantilaisten käskynhaltija Poitoun provinssissa, John Chandos, voitettiin Chateau Lussacin taistelussa 1370, mikä oli suuri tappio Englannille. Ranskalaisten puolelle siirtynyt bretonilaiskomentaja Bertrand du Guesclin kävi varovaista sotaa välttäen suuria yhteenottoja, vallaten englantilaisilta kaupungin kaupungilta.


title: Satavuotinen sota

text: Vuonna 1376 Musta prinssi kuoli ja vuonna 1377 kuoli Edvard III. Englannin kruunu siirtyi alaikäiselle Rikhard II:lle, Mustan prinssin pojalle. Vasta kun "Henry Bolinbroke" syrjäytti Rikhardin ja julistautui kuningas Henrik IV:ksi vuonna 1399, alkoivat englantilaisten vaatimukset Ranskan kruunuun uudestaan.


title: Satavuotinen sota

text: Henrik IV teki suunnitelmia menetettyjen alueiden takaisinvaltaamiseksi, mutta ei ehtinyt toteuttaa niitä lyhyenä valtakautenaan. Samaan aikaan Ranskan Kaarle VI tuli mielisairaaksi, mikä johti valtakamppailuun Burgundin Juhanan ja Orleansin Ludvigin välillä. Orleansin Ludvigin murhan jälkeen Burgundin Juhanan vastustajien johtoon nousi Armagnacin hallitsijasuku. Molemmat puolet yrittävät saada englantilaiset puolelleen sisällissodassa.


title: Satavuotinen sota

text: Englannin uusi kuningas Henrik V hylkäsi vuonna 1414 Armagnacien tarjouksen vuoden 1369 rajoista vaatien kaikkia Henrik II:n aikaisia alueita. Vuonna 1415 hän nousi maihin Harfleuriin Normandiaan ja valtasi kaupungin. Hän olisi halunnut marssia suoraan Pariisiin, mutta valitsi kuitenkin etenemisen englantilaisten hallitsemaa Calais'ta kohti. Hän kohtasi Ranskan armeijan pienen Agincourt'n kylän luona Pohjois-Ranskassa. Englantilaiset olivat määrällisesti ja laadullisesti pahoin alakynnessä. Ranskalaiset kuitenkin taistelivat taas vanhaan ritaritapaan, ja englantilaiset saivat Agincourtin taistelussa samanlaisen suurvoiton kuin aiemmin Crécy'ssä ja Poitiers'ssa ja useita Armagnacin johtomiehiä vangittiin. Tämä oli kuitenkin viimeinen englantilaisten suuri voitto satavuotisessa sodassa.


title: Satavuotinen sota

text: Agincourtin jälkeen Henrik valloitti suurimman osan Normandiaa, kuten Caenin (1417) ja Rouenin (1419) kaupungit ja saattoi Normandian englantilaisten vallan alle 200 vuoden ranskalaisvallan jälkeen. Hän sopi liittolaisuudesta burgundilaisten kanssa, jotka olivat ottaneet haltuunsa Pariisin sen jälkeen kun Armagnacit olivat teloittaneet Burgundin Juhanan.


title: Satavuotinen sota

text: Vuonna 1421 Henrik tapasi mielisairaan Kaarle VI:n, joka edelleen hallitsi nimellisesti, ja solmi tämän kanssa Troyes'n sopimuksen, jonka mukaan Henrik naisi Kaarlen tyttären "Valois'n Katariinan", ja heidän pojastaan tulisi aikanaan Ranskan kuningas. Kaarle VI:n pojan Kaarle VII:n perintöoikeus mitätöitiin. Henrik saapui myöhemmin samana vuonna henkilökohtaisesti Pariisiin, jossa Ranskan valtiopäivät vahvistivat sopimuksen.


title: Satavuotinen sota

text: Henrik kuoli yllättäen vuonna 1422 ja Ranskan kuninkaaksi oli tarkoitus tulla hänen vauvaikäinen poikansa Henrik VI. Armagnac kannatti kuitenkin yhä Kaarle VII:tä kuninkaaksi ja sota jatkui keskisessä Ranskassa.


title: Satavuotinen sota

text: Vuoteen 1424 mennessä Henrik VI:n sedät olivat ottaneet vallan alaikäiseltä kuninkaalta ja eräs heistä, Gloucesterin herttua Humprey valloitti Hollannin. Seurauksena oli konflikti Burgundin herttua Filip II:n kanssa, mikä horjutti Burgundin ja Englannin liittoa. Vuonna 1428 Englanti oli valmis jatkamaan sotaa ja aloitti Orléansin kaupungin piirityksen. Kaupungin valtaamiseen voimat eivät riittäneet, mutta ranskalaisjoukot pysyivät passiivisina.


title: Satavuotinen sota

text: Vuonna 1429 maalaistyttö Jeanne d'Arc kertoi saaneensa Jumalalta käskyn ajaa englantilaiset pois ja pyysi Kaarle VII:n lähettämään hänet Orléansiin. Orléansiin Jeannen kanssa lähteneen pienen joukon mukana oli muun muassa myöhemmin pahan maineen saanut Gilles de Rais. Jeanne d'Arc nostatti ranskalaisjoukkojen moraalia, ja nämä mursivat Orléansin piirityksen. Jeanne johti ranskalaiset vielä muutamiin uusiin voittoihin ja avasi Kaarle VII:lle tien Reimsiin kruunattavaksi. Vastineeksi englantilaiset kruunasivat alaikäisen Henrik VI:n Ranskan kuninkaaksi Notre Damessa, mutta sillä ei ollut juuri merkitystä. Jeanne d'Arc joutui 1430 burgundilaisten käsiin, nämä myivät hänet englantilaisille, ja hänet poltettiin roviolla, ja Ranska tuntui menettäneen etunsa.


title: Satavuotinen sota

text: Vuonna 1435 burgundilaiset kuitenkin vaihtoivat puolta Filip III:n johdolla, solmivat Arrasin sopimuksen ja palauttivat Pariisin kuninkaalle. Burgundilaisten uusi liitto oli hatara, mutta heidän intressinsä Alankomaissa eivät enää jättäneet aikaa Ranskan tilanteeseen sotkeutumiseen. Niinpä Kaarle VII oli kiistatta Ranskan kuningas, ja ehti aselevon aikana lujittaa valtakuntaa, purkaa vanhentuneita feodaalirakenteita ja vahvistaa armeijaa.


title: Satavuotinen sota

text: Vuoteen 1449 mennessä Ranska oli vallannut takaisin Rouenin, ja vuonna 1450 Caenin valtausta yrittänyt englantilaisarmeija voitettiin Formignyn taistelussa, jossa Ranskan tykit murskasivat Englannin jousimiehet. Ranskalaiset jatkoivat valloittamalla Cherbourgin, Bordeaux'n ja Bayonnen vuonna 1451. Englantilaisten "John Talbot"in yritys Gascognen takaisinvaltaamiseksi estettiin Castillionin taistelussa 1453, jota on pidetty satavuotisen sodan viimeisenä taisteluna.


title: Sjælland

text: Sjælland (suomeksi myös "Själlanti" , , ) on Tanskan ja koko Itämeren alueen suurin saari. Sitä ympäröivät Ison-Beltin ja Juutinrauman salmet. Saaren pinta-ala on 7 031 neliökilometriä ja sen korkein kohta on Gyldenløves høj (126 metriä). Saarella asuu yli kaksi miljoonaa asukasta, joista valtaosa maan pääkaupungissa Kööpenhaminassa sekä sen ympäristössä. Tanskan suurin järvi Arresø sijaitsee Sjællandissa.


title: Sjælland

text: Hallinnollisesti saari jakautuu kahteen alueeseen (Pääkaupunkialue ja Sjælland) sekä 45 kuntaan.


title: Sjælland

text: Ison-Beltin silta yhdistää Sjællandin Fyniin ja Juutinrauman silta Ruotsiin.


title: Sjælland

text: Sjællandin rannikko on enimmäkseen alavaa hiekkamaata. Maa-alue on pääasiassa mäkistä moreenimaata.


title: Vukovarin piiritys

text: Vukovarin piiritys oli Kroatian sodan tapahtumaketju, jossa Vukovarin kaupunki saarrettiin, tuhottiin tykkitulella, vallattiin ja puhdistettiin etnisesti marraskuussa 1991. Kaupunki kesti saartoa kolme kuukautta ja puolustautui tehokkaasti erittäin vahvasti aseistautunutta, mutta muuten heikkoa Jugoslavian liittoarmeijaa vastaan. Lopputaistelu käytiin kaupungin sisällä talo talolta. Valtauksen jälkeen serbit erottelivat asekykyiset kroaattimiehet teloitettaviksi tai vankileirille. Muut kroaatit ajettiin pois.


title: Vukovarin piiritys

text: Piirityksessä kuoli 1700 kroaattia ja 22 000 joutui lähtemään kaupungista.


title: Vukovarin piiritys

text: Vuonna 1991 Vukovarissa oli 44 639 asukasta. Väestöstä kroaatteja oli 53%, serbejä 36% ja loput sekalaisia kansallisuuksia. Pääsiäisenä serbit ympäröivät Vukovarin katusuluin, ja kroaattipoliisi yritti hallita syntynyttä jännitteistä tilannetta. Lähettyvillä 2. toukokuuta 1991 sattuneen Borovo Selon välikohtauksen jälkeen kroaatit tiedostivat millaisessa vaarassa Vukovar oli. Kaupunki sijaitsi aivan Serbian hallinnassa olevan Vojvodinan rajalla. Voimakas pelko valtasi kaupungin, eivätkä asukkaat halunneet enää poistua ympäröivälle maaseudulle. Vukovarin kaupungin johto varautui aloittamalla puolustuksen rakentamisen.


title: Vukovarin piiritys

text: Kesä- ja heinäkuussa Vukovarissa oli melko rauhallista samaan aikaan kun sota levisi muualla Kroatiassa. Uhkaavia merkkejä oli kuitenkin näkyvissä: useimmat Vukovarin sairaalan serbit lopettivat työnsä ja siirtyivät Bobotaan, jonne rakennettiin uusi sairaala. Lähtiessään serbit veivät mukanaan paljon sairaalakalustoa. Kesällä 1991 serbit uhkasivat polttaa Vukovaria ympäröivien peltojen tuottaman sadon, minkä kroaattipoliisit onnistuivat kuitenkin estämään partioimalla pelloilla. Vukovarin paikallisradio alkoi lähettää serbimielistä ohjelmaa, jossa kroaatteja parjattiin ja kroaattipoliiseja kutsuttiin ustašaksi. Borovo Selon välikohtauksen jälkeen 2. toukokuuta paikallisradio soitti musiikkia kuin mitään ei olisi tapahtunut, mikä raivostutti kroaatit. Kroatian tiedotusministeri erotti paikallisradion johtaja Mirko Stankovićin kaksi päivää myöhemmin.


title: Vukovarin piiritys

text: Kesäkuussa 1991 Vukovariin saapui vasta perustetun Kroatian kansalliskaartin (ZNG) jäseniä, jotka perustivat koulutusleirin vapaaehtoisille. Heinäkuussa saapui vielä uusi ryhmä kaartilaisia univormuineen ja aseineen, ja joukot alkoivat muistuttaa armeijaa. Heinäkuussa saatiin myös konetuliaseita ja panssarintorjuntamiinoja Saksasta. 1. heinäkuuta serbit hyökkäsivät Vukovarin esikaupunkiin Borovo Naseljeen. Elokuun lopulla puolustajilla oli Vukovarin poliisiasemalla vain 120 kivääriä, mikä oli mitätön määrä verrattuna liittoarmeijan aseistukseen. Tuhansia siviilejä lähti pois ja lapsia lähetettiin Kroatian rannikolle, missä heidän uskottiin olevan turvassa. Vielä elokuussa Vukovar näytti hetken aikaa rauhalliselta sodan raivotessa muualla Kroatiassa.


title: Vukovarin piiritys

text: Elokuussa serbit miehittivät lähes kaikki kylät Vukovarin ympärillä. Luoteessa suoritettiin etnisiä puhdistuksia jo melko varhain. Koillisesta Vukovaria vastassa oli Vojvodina Serbiassa Tonavan takana, mistä kaupunkia tulitettiin. Viimeisenä kaupunki saarrettiin etelästä ja kaakosta ajamalla kroaatit sieltä pois. Tämän Srijemin alueen paikalliset serbit auttoivat liittoarmeijaa.


title: Vukovarin piiritys

text: Vukovaria vastaan hyökättiin ilmavoimien, tykistön ja panssareiden tukemana. Kaupunkiin ei alussa onnistuttu tunkeutumaan suuren armeijan voimin. Serbeillä oli 65 000 hyvin koulutettua liittoarmeijan sotilasta ja tshetnikkejä 18 500. Lisäksi heillä oli alussa muutamia satoja, myöhemmin 1400 panssarivaunua. Tykistöaseita oli 1400, lentokoneita ja konekiväärein varustettuja helikoptereita sata. Serbeillä oli täydellinen ilmaherruus ja mahdollisuus huoltaa joukkojaan. Kroaateilla oli noin 1800 miestä, joista muutama sata oli poliiseja ja kansalliskaartin jäseniä. Lisäksi oli tuhat vapaaehtoista, joilla ei ollut sotilaskoulutusta. 60% puolustajista oli vukovarilaisia, muut kotoisin muualta Kroatiasta ja Bosnia ja Hertsegovinasta. Kroaateilla oli puutetta ampumatarvikkeista, eivätkä he myöskään pystyneet torjumaan kaupunkia pommittavia armeijan lentokoneita. Puolustajilla oli vain kevyitä aseita: automaatti- ja puoliautomaattiaseita, muutama konekivääri ja tykki sekä kranaatinheitin ja joitakin yksinkertaisia panssarintorjunta-aseita. Aseita, ruokaa ja tarvikkeita tuotiin kaupunkiin peltojen kautta pitkin tietä, joka kulki lähellä Marincia ja Bogdanovcia.


title: Vukovarin piiritys

text: Kun liittoarmeija ryhtyi saartamaan Vukovaria, se ei kyennyt heti valtaamaan kaupunkia, joka puolustautui sitkeästi. Serbien ohjaama liittoarmeija oli kaaoksessa. Armeijan komentosuhteet olivat sekavat ja erityisesti reserviläisiä karkasi runsaasti. Yksi karkuri ajoi panssarivaunulla Belgradin parlamenttitalon eteen. Serbian puolustusministerin määräämä uusi kenraali palautti kurin vasta loka-marraskuussa. Sotilaallisen teorian mukaan kaupungin olisi pitänyt kukistua muutamassa päivässä, mutta se kesti kolme kuukautta eli yli 87 päivää 18. marraskuuta asti, jolloin puolustajien ampumatarvikkeet loppuivat.


title: Vukovarin piiritys

text: Elämä saarretussa Vukovarissa oli vaikeaa, sillä kranaatteja ammuttiin kaupunkiin jatkuvasti. Kaupungin sairaala ja muu elämä oli siirtynyt kellareihin. Sairaalassa oli pula ruoasta ja lääkkeistä. Kuolleita ei voitu haudata jatkuvan kranaattitulen takia. Sovitut tulitauot pettivät kaikki nopeasti. Vukovarista pakeni ennen piiritystä 25 000 ihmistä, noin 15 000 jäi kellareihin nälkiintymään. Näistä 2 000 oli lapsia. Vukovarilaiset yrittivät pyydystää tulituksessa maaseudulta karanneita sikoja. Serbit ampuivat päivässä kaupunkiin 2 000–5 000 ammusta. Kaikkiaan Vukovariin osui noin 800 000 ammusta, rakettia ja pommia. Vukovarin sairaalaa pommitettiin raskaasti. Kouluja, kirkkoja ja asuintaloja vaurioitui ja raunioitui.


title: Vukovarin piiritys

text: YK yritti turhaan auttaa saarrettua Vukovaria neljä kertaa. Avustukset eivät päässeet perille yhtä lukuun ottamatta liittoarmeijan, tšetnikkien ja miinakenttien takia. Eräs saattue pääsi 700 metrin päähän kohteestaan serbien verotettua sitä rankasti. Viides yritys onnistui, mutta se oli hyvin riisuttu. Saattueen kolmas auto ajoi miinaan, ja siinä olleet sairaanhoitajat haavoittuivat. Vukovarissa ensi kertaa Jugoslavian hajoamissodissa cetnikit verottivat avustuskuljetuksia.


title: Vukovarin piiritys

text: Vukovarin taistelu oli ylivoimaisesti ankarin taistelu Kroatian sodassa. Se ei ole suotta ollut tiedotusvälineiden mielenkiinnon kohde ja myöhemmin sotilaallisen tutkimuksen aihe. Puolustajien, kansalliskaartin 204. prikaatin taistelumotivaatio oli hyvä ja he olivat kekseliäitä, vaikkakin heikosti aseistettuja ja vähälukuisia hyökkääjiin verrattuna. Kaupunki oli käytännössä saarrettu jo elokuun puolivälissä. Saartajina olivat 12. armeija ja 1. panssaroitu mekanisoitu divisioona. Ensimmäinen liittoarmeijan tykistötuli osui kaupunkiin 24. elokuuta. Seuraavana päivänä, 25. elokuuta, serbijoukot alkoivat saartaa kaupunkia. Vukovarin puolustusta johti elokuun puoliväliin Tomislav Merčep, sitten Blago Zadro ja 1. syyskuuta alkaen myös Mile Dedaković ("Haukka"). Taistelu laantui hieman muutaman päivän kuluessa saarrosta. Kaupungissa oli noin 15 000 asukasta ja ruokaa kuukaudeksi.


title: Vukovarin piiritys

text: Serbien suurhyökkäyksessä 14.–20. syyskuuta 1991 kaupungin puolustajat tuhosivat 130 panssaria ja panssaroitua miehistönkuljetusvaunua muun muassa Tripnjan tielle, josta tuli "tankkien hauta". 21. syyskuuta armeija hyökkäsi voimakkaasti Vukovarissakin. 1. lokakuuta alkaen Serbian lähettämässä liittoarmeijan kolonnassa saapui uusia serbijoukkoja Vukovarin rintamalle, missä oli ankaria taisteluja. Liittoarmeija aikoi vapauttaa kaupunkiin saarretut sotilaansa. 1. lokakuuta – 3. lokakuuta serbit valtasivat kaupungista lounaaseen sijaitsevan Marincin kylän ja katkaisivat ainoan Vukovariin vievän huoltotien, joka kulki serbijoukkojen lomitse. Yritykset purkaa saarto jatkuivat lokakuun puolivälistä marraskuun puoliväliin asti ilman menestystä. EY:n tarkkailijat kehottivat Kroatiaa lopettamaan hyökkäykset saarron purkamiseksi lokakuun keskivaiheilla. Serbikomentaja eversti Mile Dedaković siirrettiin Vinkovciin ja hänen alaisensa majuri Branko Borkovićiin lokakuun alussa.


title: Vukovarin piiritys

text: 9. lokakuuta oli käynyt selväksi, että varsinkaan Vukovarissa tulitauot eivät pitäneet, sodalla oli täällä oma lakinsa, kosto oli herkässä. Näihin aikoihin Vukovarin taistelut olivat koko sodan kiivaimpia. 11. lokakuuta liittoarmeija esti avustussaattueen saapumisen Vukovariin. 16. lokakuuta kaupungin kuuluisa puolustaja Blago Zadro kaatui. Tällöin liittoarmeija hyökkäsi pohjoisiin esikaupunkeihin, muun muassa Borovo Naselje vallattiin ja taistelut siirtyivät Vukovarin esikaupunkeihin, missä käytiin taisteluja talo talolta. Blago Zadron tilalle tuli toinen johtaja, Branko Borković.


title: Vukovarin piiritys

text: Marraskuun alussa serbit siirsivät päämajansa aivan kaupungin läheisyyteen ja johtivat hyökkäystä Luzacin esikaupunkiin sieltä. Hyökkäyksessä serbijohtaja Mladen Bratić kuoli, mutta hyökkäys onnistui, kun kroaattien panssarintorjunta-aseiden ammukset loppuivat. Bratićin tilalle tuli Života Panić, jonka oli määrä järjestää sekasortoon ajautunut armeija. 4. marraskuuta ilmavoimat hyökkäsivät 65 kertaa kroaattien asemiin ja maajoukot etenivät muutaman sadan metrin päähän Vukovarin keskustasta.


title: Vukovarin piiritys

text: 10. marraskuuta tienoilla kaikki esikaupungit kahta lukuun ottamatta olivat serbien hallussa. 11. marraskuuta Bogdanovci siirtyi serbeille. 12. marraskuuta serbit aloittivat valtavan hyökkäyksen, joka onnistui toisella kertaa. Puolustajat jakautuivat kahteen saarekkeeseen: Lužacin ja Tonavan väliin sekä pitkin Vuka-jokea kaupungin keskustasta hieman sivuun. Kroaatit puolustivat vielä kaupunkia, mutta ilman ruokaa ja ampumatarvikkeita; kroaatit jakautuivat pieniin ryhmiin ja murtautuivat länteen. Kaksi ryhmää Borovo Naseljessaa ja Mitnicassa joutui antautumaan marraskuun 16. päivänä. Tuona päivänä oli 13. tulitauko. 18. marraskuuta serbitaistelijat olivat 400 metrin päässä Vukovarin sairaalasta, jossa oli Ivan Fattorinin johtama hoitoryhmä. Fattorini uhkasi sairaalan henkilökunnan tekevän itsemurhan vihollisen saapuessa. Liittoarmeija saapui sairaalaan ja lajitteli seuraavan seitsemän tunnin aikana vangittavat vapautettavista. Vangittaviin kuului kaksi kroaattilääkäriä ja 300 hoidettavana ollutta kansalliskaartilaista.


title: Vukovarin piiritys

text: Arviot Vukovaria saartaneen liittoarmeijan kärsimistä tappioista:


title: Vukovarin piiritys

text: Vukovarin piirityksen aikana kroaatit aiheuttivat noin 50% kalustotuhoista ja miehistötappioista koko Kroatian sodassa. Puolustajista kuoli 500–600, noin kolmannes onnistui pakenemaan pieninä ryhminä ja loput haavoittuivat tai joutuivat vangeiksi. Kroaatteja kaatui runsaasti Mitnicassa, Trpinjskan kaduilla, Luzacissa, Sajistessa ja Bodanovacissa.


title: Vukovarin piiritys

text: Kaupunkiin pääsi lehdistön toimittajia vielä syyskuun puolivälissä.


title: Vukovarin piiritys

text: Vukovaria kutsuttiin taistelujen jälkeen Kroatian Stalingradiksi, sillä viimeinen taistelu käytiin talo talolta ja katu kadulta 4.–18. marraskuuta. Kaupunki oli tuhottu käytännössä maan tasalle tykkitulessa. Valtauksen jälkeen alkoi kaupungin väestön tragedian toinen vaihe: kaupungin vallanneet tšetnikit kiduttivat henkiin jääneitä ja syyllistyivät monenlaisiin sotarikoksiin niin siviilejä, sotavankeja kuin haavoittuneitakin kohtaan. Tšetnikit olivat valikoitunutta joukkoa, jotka eivät häikäilleet kiduttaa ja surmata mitä raa'immilla tavoilla. Heihin kohdistetun propagandan mukaan kaikki kroaatit olivat samanlaisia hirviöitä kuin kroaattien fasistijärjestö Ustaša oli ollut serbejä kohtaan toisessa maailmansodassa. Tšetnikit halusivat kostaa sen, että itsepäiset Vukovarin puolustajat olivat surmanneet ja haavoittaneet tuhansittain serbitaistelijoita. Vukovarin kaduilla kaikui Vojislav Šešeljin johtamien tšetnikkien laulu, jonka BBC tallensi:


title: Vukovarin piiritys

text: Serbit väittivät, että ennen Vukovarin joutumista heidän käsiinsä kroaatit olisivat surmanneet kymmeniä serbilapsia.


title: Vukovarin piiritys

text: Sotarikoksista on syytetty serbien komentajia Mile Mrkšićia, Miroslav Radićia ja Veselin Šljivančaninia. Myös kaupungissa olleet serbit kuten Slavko Dokmanović joutuivat myöhemmin Jugoslavian sotarikoksia käsittelevään sotarikostuomioistuimeen.


title: Vukovarin piiritys

text: Liittoarmeija evakuoi sairaalan ja lajitteli potilaana olleet serbit ja kroaatit sekä asekuntoiset miehet teloitettaviksi. Punaisen Ristin ei annettu puuttua tapahtumiin.


title: Vukovarin piiritys

text: Serbitaistelijat ryöstelivät kaupunkia surmaten siviilejä iästä piittaamatta. Kaduilla lojui surmattujen siviilien ruumiita, joita serbien tiedottaja, JNA:n eversti Milan Gvero väitti surmatuiksi serbeiksi. Serbitaistelijoiden musta pääkallolippu ja kommunistien punainen tähtilippu liehuivat yhtä aikaa. Kaupungin puolustajat joutuivat lopulta vangeiksi, heidät surmattiin ja pantiin joukkohautaan. Kaupungin asukkaista arviolta 2 000 surmattiin, 800 katosi ja 42 000 pakeni tai karkotettiin. Toisten tietojen mukaan 1 700 kaupunkilaista tapettiin, näistä 1 100 siviilejä. Kadonneita olisi 1 000–2 000, haavoittuneita yli 4 000, vankeja 3 000–5 000, paenneita tai pois ajettuja 30 000.


title: Vukovarin piiritys

text: Vukovarissa oli viisi joukkoteloituspaikkaa, muun muassa


title: Vukovarin piiritys

text: Haavoittuneita kroaatteja surmattiin Ovčaran sairaalassa Vukovarin lähellä ainakin 194, mahdollisesti jopa noin 264 muutamana valloituksen jälkeisenä päivänä. Ensin vankeja hakattiin ja kidutettiin. Osa kuoli vammoihinsa, mutta satoja teloitettiin Ovčaran maatilalla ja haudattiin joukkohautaan. Punaiselle Ristille ja muille kansainvälisille tarkkailijoille oli luvattu, että he saavat valvoa sairaalan evakuointia, mutta tarkkailijoiden pääsy sairaalalle estettiin.


title: Vukovarin piiritys

text:
Vukovarin asukkaat lajiteltiin serbeihin ja kroaatteihin. Serbiaan evakuoitavat vapautettiin heti ja vietiin kuljetukseen. Kroatiaan haluavat kuljetettiin ensin Vojvodinaan. Ne ei-serbimiehet, joita ei surmattu, pidettiin vankina.
Sairaalan potilaat joita ei surmattu, vietiin Bosnian serbialueen kautta Kroatiaan. Matkan varrella paikalliset serbit kuitenkin miltei tappoivat nämä ”ustasha-murhaajat”, joiden maanmiehet olivat Reutersiin asti päätyneen uutisankan mukaan murhanneet 41 viatonta serbilasta. Liittoarmeijan upseerit estivät uhanneen lynkkauksen.


title: Vukovarin piiritys

text: 3 000–5 000 joutui Serbiaan vankileireille, jossa heitä kohdeltiin lukuisin eri tavoin julmasti. Moni ei koskaan palannut. Kaikkia serbien pystyttämiä vankileirejä ei ole löydetty. Vangittuja naisia raiskattiin monta kertaa päivässä monen kuukauden ajan. Raiskausten tarkoitus oli tehdä uhri raskaaksi, mikä kuului serbien harjoittamaan nöyryytyspolitiikkaan.


title: Vukovarin piiritys

text: Yllättäen serbit vapauttivat vankileiriltä muutaman kuukauden päästä ylilääkäri Vesna Bosanacin.


title: Vukovarin piiritys

text: Monet kroaatit syyttivät EY:tä ja maansa hallitusta Vukovarin tuhosta. Kroatian hallitus ei "haukka" Dedakovicin mukaan halunnut auttaa saarrettua Vukovaria ja oli suostunut moniin pitämättömiin tulitaukoihin. Väitettiin presidentti Tuđmanin uhranneen Vukovarin, koska se kuitenkin joutuisi serbien haltuun. Toisille Tuđman oli sankari. Neljä päivää ennen Vukovarin kukistamista Kroatia yritti vastahyökkäystä Vukovarin vapauttamiseksi.


title: Vukovarin piiritys

text: Vuonna 2005 serbialainen oikeusistuin tuomitsi 13 serbisotilasta 5–20 vuoden vankeusrangaistuksiin joukkomurhasta. Vuonna 2007 Haagin Jugoslavia-tuomioistuimessa oli syytettynä kolme upseeria. Heistä Mile Mrksic tuomittiin 20 vuodeksi vankilaan, Veselin Sljivancanin viideksi vuodeksi, ja Miroslav Radic vapautettiin.


title: Vukovarin piiritys

text: Raiskauksista annettiin muutaman vuoden tuomioita, ja moni raiskaaja vältti rangaistuksen piileskelemällä. Vuonna 2012 YK kiinnitti huomiota siihen, että raiskauksen uhrit eivät saaneet samoja sotainvalidien etuja kuin muulla tavalla sodasta kärsineet.


title: Kuolemattomuus

text: Kuolemattomuus tarkoittaa olemassaoloa, jonka oletetaan kestävän ikuisesti. Yleisimmin kuolemattomuudella käsitetään sielun tai persoonallisuuden ikuista olemassaoloa biologisen kuoleman jälkeen. Kuolemattomuuden voi käsittää myös siten, että yksilön maailmalle jättämä perintö (maine, teot tai jälkeläisten ketju) elää ikuisesti hänen jälkeensä. Jotkut mystikot taas ovat pyrkineet voittamaan kuoleman hengellisen muutoksen kautta.


title: Kuolemattomuus

text: Biologinen kuolemattomuus tarkoittaa ikääntymisestä johtuvan hitaan kuolemisen poissaoloa, joka voidaan mahdollisesti saavuttaa bioteknologian tai molekulaarisen nanoteknologian avulla (teknologinen kuolemattomuus). Yleisesti fyysinen kuolemattomuus voidaan jakaa 1) rajattuun kuolemattomuuteen, jolloin henkilö ei vanhene, mutta voi kuolla esimerkiksi onnettomuuden seurauksena, ja 2) rajattomaan kuolemattomuuteen, joka tarkoittaa täydellistä vahingoittumattomuutta, vaatien siten myös elinympäristön eli maailmankaikkeuden ikuista olemassaoloa.


title: Kuolemattomuus

text: 2045 Initiative -hankkeen tutkijat uskovat ihmisien saavuttavan ikuisen elämän robottiavattarena vuoteen 2045 mennessä.


title: Kuolemattomuus

text: Kuolemattomuuden tavoittelu on taolaisen uskonnon tärkeimpiä osia. Sitä edistetään esimerkiksi joogalla ja mietiskelyllä, oikeanlaisella ruokavaliolla sekä pidättyvyydellä.


title: Kuolemattomuus

text: Myös Jehovan todistajat uskovat säilyvänsä ikuisesti elossa jos Harmageddonin taistelu tulee heidän elinaikanaan.


title: Kuolemattomuus

text: Myytit kuolemattomista ihmisistä, hengistä ja jumalista ovat tuttuja historian alkuhämäristä asti. Mytologiset olennot, kuten vampyyrit ja demonit, on usein kuvattu kuolemattomiksi. Fantasiatarinoissa velhojen ja haltijoiden kerrotaan olevan kuolemattomia. Joskus kuolemattomuus nähdään kirouksena (esimerkiksi "Highlander", "Gulliverin retket"), joskus taas palkintona ("Gilgameš", nuoruuden lähde, viisasten kivi).


title: Kuolemattomuus

text: Biologinen kuolemattomuus:Kuolemattomuus mytologioissa ja uskonnoissa:


title: Ennen päivänlaskua ei voi

text: Ennen päivänlaskua ei voi on Johanna Sinisalon esikoisromaani vuodelta 2000. Sen teemana ovat ihmisten väliset valtasuhteet.


title: Ennen päivänlaskua ei voi

text: Kirja sai samana vuonna Finlandia-palkinnon ensimmäisenä fantasia- tai tieteiskirjana, ja kirjan saavuttaman suuren suosion vuoksi siitä otettiin samana vuonna vielä kaksi lisäpainosta. "Ennen päivänlaskua ei voi" on voittanut myös Suomen Tolkien-seuran parhaalle suomalaiselle fantasiakirjalle jakaman Kuvastaja-palkinnon, Akateemisen suosituin esikoisteos -palkinnon, Tampereen kaupungin kirjallisuuspalkinnon ja kansainvälisen James Tiptree Jr -palkinnon.


title: Ennen päivänlaskua ei voi

text: Mikael löytää kerrostaloyhtiönsä pihan roskakatoksesta pienen peikonpoikasen. Tunteet ottavat Mikaelista vallan, ja hän vie pennun asuntoonsa. Eläin saa jäädä Mikaelin kotiin – mutta ”vain siihen asti, kun se pärjää omillaan luonnossa”... Kuitenkin alusta asti Mikael tuntee omituista vetovoimaa peikkoa kohtaan.


title: Ennen päivänlaskua ei voi

text: Peikko alkaa vallata yhä suurempaa ja suurempaa alaa Mikaelin elämässä. Loppujen lopuksi kaikki kirjan henkilöt ovat saaneet osansa peikon salaperäisestä lumosta. Tuodessaan peikon kotiinsa Mikael toi nykymaailmaan palan yötä ja villiä luontoa, eikä mikään palaa enää ennalleen.


title: Ennen päivänlaskua ei voi

text: Enkeli eli Mikael Kalervo Hartikainen on kirjan päähenkilö, homoseksuaali, 33-vuotias menestyvä ja paljon käytetty mainosvalokuvaaja ja -kuvienkäsittelijä, joka tekee töitä freelancerina.


title: Ennen päivänlaskua ei voi

text: Hänet tunnetaan yleisesti "Enkelinä" kauniin ulkomuotonsa tähden; hänellä on huomattavan vaaleat kiharat hiukset ja suuret siniset silmät. Muutoin häntä kuvaillaan kalpeaihoiseksi, vartaloltaan urheilulliseksi ja 182-senttiseksi. Mikael kuvataan kirjassa melko miellyttäväksi ihmiseksi, tunteelliseksi ja ystävälliseksi, mutta toisaalta myös aavistuksen laskelmoivaksi; hän on valmis menemään pitkälle ja jopa käyttämään ihmisiä hyväkseen saadakseen mitä haluaa tai kokee tarvitsevansa. Useaan otteeseen hän myös käyttäytyy hivenen itsekkäästi eikä vaikuta kovin kiinnostuneelta siitä miten hänen tekonsa vaikuttavat muihin ihmisiin. Mikaelista on kuitenkin melko helppo pitää.


title: Ennen päivänlaskua ei voi

text: Mikaelilla on ollut useita suhteita, joista päällimmäisiksi nousevat suhde entiseen miesystävään eläinlääkäri Hämäläiseen, Mikaelin toivoton ihastus heteromies Marttiin ja lopulta myös Mikaelin suhde Eckeen.


title: Ennen päivänlaskua ei voi

text: Mikael asuu kalliisti ja tyylikkäästi sisustetussa asunnossa Pyynikintorin laidalla.


title: Ennen päivänlaskua ei voi

text: Martes eli Martti on komea ja miehekäs heteromies. Hän on pitkä ja harteikas, tummatukkainen ja silmälasipäinen. Hän on sekä Enkelin ihastus että satunnainen työnantaja mainostoimistonsa puolesta.


title: Ennen päivänlaskua ei voi

text: Hän ja Mikael tutustuivat toisiinsa töiden kautta. Mikael ihastui Marttiin välittömästi; heidän välillään vallitsi syvä yhteisymmärrys, ja he tulivat loistavasti toimeen. Martin ollessa humalassa he ovat suudelleet. Martti kieltää asian täysin eikä suostu puhumaan siitä. Useaan otteeseen kirjassa vihjaillaan, että Martilla mahdollisesti oli jonkinlaisia epäselviä tunteita Mikaelia kohtaan, joita hän ei itsekään kykene hyväksymään.


title: Ennen päivänlaskua ei voi

text: Martes on huumorintajuinen ja määrätietoinen, mutta jokseenkin itsekeskeinen, rahanahne ja kylmä. Hän ei juurikaan välitä muiden ihmisten tunteista kunhan saa itse mitä haluaa ja käyttää Mikaelin miellyttämisenhalua häikäilemättömästi hyväkseen.


title: Ennen päivänlaskua ei voi

text: Tohtori Spiderman eli eläinlääkäri Jori Hämäläinen omistaa yksityisklinikan ja on Mikaelin entinen miesystävä. Hänen ikäänsä ei kerrota tarkasti, mutta hän on jonkin verran Mikaelia vanhempi. Hänen kerrotaan myös eläneen aikoinaan naisen kanssa avioliitossa ja olevan kahden alle kymmenvuotiaan pojan isä. Tohtori Spiderman on viisaan mietteliäs, kyyninen ja kuivahko, aitoa professorityyppiä. Lopun huippukohtien jälkeen Spiderman mietiskelee peikkoihin liittyviä asioita ja näyttää ymmärtävän paljon enemmän kuin kukaan muu.


title: Ennen päivänlaskua ei voi

text: Häntä kuvaillaan ajokoiran näköiseksi; luultavasti siis kapeat ja vanhentuneet kasvot ja pitkä nenä. Spidermanin lempinimi tulee hänen tavastaan alkaa änkyttää hermostuksissaan, jolloin Hämäläisestä on tullut Hämä-hämä-hämäläinen ja siitä Hämähäkkimies eli Spiderman.


title: Ennen päivänlaskua ei voi

text: Ecke on Mikaeliin ihastunut tumma ja silmälasipäinen nuori mies, "sitä tyyppiä jota yleensä kuvailtaisiin nörtiksi" eikä Mikaelin totuttua tasoa ja tyyppiä. Hän asuu Kalevan perukoilla sotkuisessa asunnossa. Hänen huoneensa on vuorattu kirjahyllyillä, jotka ovat täynnä keräilyharvinaisuuksia. Hän omistaa yhdistetyn tietokoneliikkeen ja antikvariaatin.


title: Ennen päivänlaskua ei voi

text: Ecke on kuin nuhruinen varis, joka keräilee kaikkea kiiltävää. Hän ihailee Mikaelia suunnattomasti ja on myös muiden komistusten perään. Luonteeltaan Eckeä kuvaillaan kuitenkin viehättäväksi, älykkääksi ja hauskaksi, ja juuri niillä ominaisuuksilla hän voittaakin Mikaelin vähitellen puolelleen.


title: Ennen päivänlaskua ei voi

text: Palomita on nuori postimyyntivaimo Filippiineiltä, joka asuu alistavan miehensä Pentti Koistisen kanssa Mikaelin alakerrassa. Hän ihastuu Mikaeliin, mikä saa hänet kapinoimaan miestään vastaan ja tekemään "kiellettyjä" asioita, kuten pitämään omaa omaisuutta.


title: Ennen päivänlaskua ei voi

text: Romaani sijoittuu Sinisalon kotikaupunkiin, Tampereelle. Tapahtuma-aika on nykyaika vaihtoehtotodellisuudessa.


title: Ennen päivänlaskua ei voi

text: Kertomus rakentuu muutaman sivun mittaisista pätkistä, joiden välillä kertojan näkökulma vaihtuu. Ne ovat minä-muodossa, ja tällä tavalla kirjoittaja on tuonut tekstiin syvyyttä ja vaihtelua. Kerronnan vaihtelua Sinisalo on käyttänyt myös tehokeinona, ja kertoja vaihtuukin välillä jopa kesken tärkeän kohtauksen. Jokaisen kerrontapätkän nimi kertoo, kenen näkökulmasta on kyse.


title: Ennen päivänlaskua ei voi

text: Tekstiin on sisällytetty myös peikkoihin liittyviä sitaatteja runoista ja romaaneista.


title: Ennen päivänlaskua ei voi

text: Kirjan nimi tulee Reino Helismaan säveltämästä ja sanoittamasta ja Tapio Rautavaaran esittämästä kappaleesta ”Päivänsäde ja menninkäinen”, jossa lauletaan: ”Kas, menninkäinen ennen päivän laskua ei voi / milloinkaan elää päällä maan.”


title: Ennen päivänlaskua ei voi

text: Samasta kappaleesta on lainattu säkeitä kirjan viiden osan nimiksi:"Ennen päivänlaskua ei voi" on käännetty ainakin seuraaville kielille:


title: Ennen päivänlaskua ei voi

text: Toukokuussa 2006 romaanin elokuvaoikeudet myytiin. Elokuvan ohjaajaksi kaavailtiin yhdysvaltalaista Carter Smithiä.


title: Espanjan ympäriajo

text: Espanjan ympäriajo (, lyhyemmin vain "Vuelta") on yksi kolmesta suuresta maantiepyöräilyn ympäriajosta Italian ympäriajon ja Ranskan ympäriajon ohella. Vuosina 2005–2007 se kuului UCI ProTouriinja nyttemmin UCI World Touriin. Ensimmäinen Vuelta järjestettiin vuonna 1935 ja vuodesta 1955 lähtien se on järjestetty vuosittain. Kuten Italiassa ja Ranskassa, Espanjassakin ympäriajo kestää kolme viikkoa. Alkusysäyksen Espanjan ympäriajolle antoivat nimenomaan kaksi aikaisemmin käynnistettyä suurta ympäriajoa ja eritoten niiden positiivinen vaikutus kilpailuja tukeneiden lehtien (Ranskassa "L'Auto", Italiassa "La Gazzetta dello Sport") levikkeihin. Niinpä "Informaciones"-päivälehden Juan Pujol pani käyntiin ympäriajon myös Espanjaan.


title: Espanjan ympäriajo

text: Vuelta ajettiin pitkään keväisin, mutta vuodesta 1995 lähtien se on ajettu syyskuussa. Reittiin sisältyy yleensä kaksi henkilökohtaista aika-ajoa ja se päättyy perinteisesti maan pääkaupunkiin Madridiin.


title: Espanjan ympäriajo

text: Kokonaiskilpailun johtaja pitää punaista paitaa, "jersey rojo". Mäkikilpailun johtaja pitää sinipilkullista paitaa ja pistekilpailun paras vihreää paitaa "jersey verde". Lisäksi on käytössä valkoinen yhdistelmäkilpailun johtajan paita, "jersey blanco". Paras mäkimies on palkittu alusta alkaen. Pistekilpailu tuli mukaan vuonna 1945 ja yhdistelmäkilpailu oli mukana vuosina 1987–1993 sekä vuodesta 2002 alkaen.


title: Espanjan ympäriajo

text: Suomalaisista mukana ovat olleet Joona Laukka vuosina 1998 ja 1999, Jukka Vastaranta vuonna 2005, Jussi Veikkanen vuosina 2005, 2007 ja 2015, sekä Kjell Carlström vuonna 2009 ja 2010.Vuonna 2005 Heras, otettuaan ennätyksellisen neljännen voiton, kärähti kielletyistä aineista, jonka vuoksi hänet hylättiin ja Denis Menšov julistettiin voittajaksi.


title: Sinuhe egyptiläinen

text: Sinuhe egyptiläinen on suomalaisen kirjailijan Mika Waltarin kirjoittama historiallinen romaani, joka ilmestyi WSOY:n kustantamana vuonna 1945 ja josta tuli nopeasti kansainvälinen menestys. Romaania pidetään Waltarin pääteoksena. "Sinuhe egyptiläinen" on käännetty 41 kielelle. Vuonna 2008 "Sinuhe egyptiläinen" äänestettiin suomalaisten rakkaimmaksi kirjaksi. Vuonna 2017 kirja valittiin yleisöäänestyksessä vuosisadan kirjaksi.


title: Sinuhe egyptiläinen

text: Romaanin tapahtumat sijoittuvat muinaiseen Egyptiin, faarao Ekhnatonin valtakauden aikoihin. Päähenkilö on orpo Sinuhe, josta tulee monien värikkäiden vaiheiden jälkeen faaraon henkilääkäri. Hän matkustaa Syyriassa, Babylonissa ja heettien keskuudessa. Romaani seuraa Sinuhen elämäntarinaa aina sen katkeraan loppuun asti, jolloin iäkäs Sinuhe muistelee lyhyitä onnen hetkiään ja monia pettymyksiään.


title: Sinuhe egyptiläinen

text: Keskeistä on idealismin ja realismin rajankäynti. Teos on historiallisten yksityiskohtien suhteen erittäin tarkka.


title: Sinuhe egyptiläinen

text: Romaanissa pohditaan tieteen ja uskonnon yhtymäkohtia. Kirjassa pohditaan myös yhteiskuntajärjestelmiä, kuninkaan ja orjan eroa ja yhtäläisyyttä sekä faraon jumalallisuutta. Monissa paikoissa liikkuva Sinuhe kokeilee eri ammatteja, halveksitusta ruumiinpesijästä arvostettuun lääkäriin. Romaani kuvaa eri kansankerrosten ja ammattien edustajien elämää ja tapoja faaraoiden aikana.


title: Sinuhe egyptiläinen

text: Kirja perustuu tosiasioihin siinä määrin, että jotkut ulkomaiset lukijat olettivat tekijän olevan egyptologi. Waltari otti myös taiteellisia vapauksia, esimerkiksi Egyptissä ei tiettävästi laskettu lapsia korissa Niiliin. Tällä Waltari viittaa kertomukseen Mookseksesta. Myöskään kallonporausta ei harjoitettu vielä farao Ekhnatonin ajan Egyptissä, vaan vasta noin tuhat vuotta myöhemmin.


title: Sinuhe egyptiläinen

text: "Sinuhe egyptiläisen" juonessa on monia yhtymäkohtia Amenemhet I:n hallituskaudelta peräisin olevaan Sinuhen tarinaan.


title: Sinuhe egyptiläinen

text: Sinuhe – ”Hän, joka on yksinäinen”. Kirjan päähenkilö, jonka kertomana tarinaa kuvataan. Sinuhen ottovanhemmat Senmut ja Kipa löytävät pojan kaislaveneestä ja kasvattavat hänet. Sinuhe tuhlaa omaisuutensa petolliselle naiselle ja lähtee Egyptistä vuosien ajaksi. Palattuaan Sinuhe päätyy hovilääkäriksi, ja faraon hovissa hän kuulee vanhalta hovinaiselta, että kuningatar Teje oli jättänyt vanhan faraon ja Mitanin prinsessan lapsen kaislaveneessä Niiliin, ja Sinuhe aavistaa olevansa kuninkaan jälkeläinen. Sinuhe menettää rakkaansa ja osallistuu vallanpitäjien juonitteluihin. Joutuessaan koettelemukseen koettelemuksen perään, hänestä tulee varsin katkera ja hänen ajatustapansa muuttuu hyvin pessimistiseksi. Hän työskentelee köyhien töissä ja puhuu heille kaikkien ihmisten tasavertaisuudesta. Edes heidän keskuudessaan ajatukset eivät saa vastakaikua. Sinuhen ystävä farao Horemheb pelkää hänen aiheuttavan levottomuutta kansassa ja karkottaa hänet maanpakoon vankeuteen, jossa hän vanhana kirjoittaa elämäkertaansa.


title: Sinuhe egyptiläinen

text: Senmut ja Kipa – Sinuhen ottovanhemmat. Köyhien lääkäri Senmut opastaa Sinuhen opiskelemaan lääkäriksi. Sinuhen tuhlattua vanhojen vanhempiensa omaisuuden Nefernefernefer-nimiselle naiselle vanhemmat tekevät itsemurhan. Varaton Sinuhe työskentelee kuukauden kuolleiden talossa saadakseen vanhempansa palsamoiduksi, jotta he saavuttaisivat egyptiläisen uskon mukaan kuolemattomuuden.


title: Sinuhe egyptiläinen

text: Ekhnaton – Pohjautuu samannimiseen historialliseen henkilöön. Sinuhe tutustuu Ekhnatoniin jo nuorena, ja heistä tulee ystäviä. Edellisistä faaraoista poiketen Ekhnaton ei ole lainkaan sotainen vaan pasifisti. Ekhnaton hylkää Egyptin vanhat jumalat ja perustaa uuden yksijumalaisen uskonnon, Aton-kultin. Aton on ainoa jumala ja farao on hänen poikansa, jumalan edustaja maan päällä. Ekhnatonin opin mukaan kaikki ihmiset ovat tasa-arvoisia, eikä uudessa maailmanjärjestyksessä tule enää olla orjia ja herroja. Ekhnaton julistaa vanhan Amon-jumalan vääräksi. Nälänhädän vaivaama kansa alkaa ikävöidä Amon-jumalaansa ja mellakoi. Lopulta pappi Eje ja sotapäällikkö Horemheb päättävät surmata Ekhnatonin, jolloin Ejestä tulee uusi farao. Lääkäri Sinuhe päätyy tarjoilemaan tappavan myrkkyjuoman ystävälleen Ekhnatonille, jotta faraon aivoitusten aiheuttama hävitys saadaan viimein pysäytettyä.


title: Sinuhe egyptiläinen

text: Kaptah – Sinuhen yksisilmäinen, laiska mutta terävä-älyinen orja. Kaptah lähtee kuitenkin Sinuhen mukaan tämän seikkaillessa Välimeren maissa ja auttaa tätä useissa tilanteissa. Loppuun asti Kaptah on omalla tavallaan hyvin uskollinen entiselle isännälleen. Kaptah on taitava liikemies ja selviytyy monista vaikeista tilanteista.


title: Sinuhe egyptiläinen

text: Nefernefernefer – Kaunis ja petollinen nainen, kurtisaani, on Sinuhen ensimmäinen rakkaus, josta muodostuu tälle pakkomielle. Vastineeksi palveluksistaan hän vie pala palalta Sinuhen koko omaisuuden. Herätessään tähän kamalaan tosiasiaan Sinuhe on niin häpeissään, että jättää kaiken taakseen ja lähtee Egyptistä. Myöhemmin palattuaan kotiin Sinuhe yrittää kostaa, kun hän naamioi sotilaiden tainnuttaman Neferneferneferin kuolleeksi ja vie hänet kuolleiden taloon ruumiinpesijöiden hyväksikäytettäväksi. Vuosia myöhemmin Sinuhe kuulee, että herättyään Nefernefernefer kuitenkin on aiheuttanut oveluudellaan ruumiinpesijöiden joukossa suurta tuhoa ja lähtenyt kuolleiden talosta vietyään heidän omaisuutensa.


title: Sinuhe egyptiläinen

text: Minea – Laivamatkalla rosvojen kaappaamaksi joutunut kaunis kreetalainen tyttö, joka myydään orjaksi Babylonian kuninkaan haaremiin. Sinuhe kuitenkin auttaa häntä pakenemaan kuninkaan talosta ja rakastuu häneen. Minea palaa Sinuhen mukana kotisaarelleen. Minea on Kreetan uskonnon papitar, härkätanssija, joka valitaan menemään täysikuun aikaan tanssimaan Kreetan jumalalle Pimeään taloon, josta kukaan ei ole halunnut palata takaisin. Sinuhen vuoksi Minea lupaa palata ensimmäisenä ihmisenä kreetalaisten jumalan palatsista. Hän lupautuu Sinuhen vaimoksi, ja he särkevät ruukun avioliittoon vihkiytymisen merkiksi, mutta avioliitto jää toteutumatta. Sinuhe ja Kaptah etsivät Mineaa luolastosta ja löytävät valtavan kuolleen merikäärmeen, jonka ruoaksi tanssijat ovat joutuneet. Eläimen kuoltua uhraamista on jatkettu, jotta salaisuus ei paljastuisi. Minea koki kauhean kuoleman, kun ylipappi Minotaurus uhrasi hänet labyrinttiin. Tapaus järkyttää Sinuhen pitkäksi aikaa.


title: Sinuhe egyptiläinen

text: Merit – Kaunis egyptiläinen nainen, joka työskentelee Krokotiilinpyrstö-nimisessä kapakassa. Hänen ja Sinuhen välille kasvaa vahva ystävyys, joka muuttuu vähitellen rakkaudeksi. Merit on synnyttänyt Sinuhelle pojan Thotin, mutta hän salaa tämän Sinuhelta ja valehtelee pojan olevan kuolleen ystävän orpolapsi. He elävät vuosia perheenä. Merit ja pikku Thot surmataan Amonin kannattajien mellakassa, koska Sinuhe ei ollut valmis pakenemaan kaupungista.